title: Georgette Heyer

text: Ensimmäisen kirjansa "Black Moth", joka kuuluu hänen romanttisiin romaaneihinsa, hän kirjoitti 17-vuotiaana sairasta veljeään huvittaakseen. Pitkähkön uransa aikana hän kirjoitti yhteensä 40 historiallista rakkausromaania ja 12 dekkaria sekä lisäksi novelleja ja muuta kirjallisuutta. Heyerin tiedetään ihailleen Jane Austenia. Heyer kirjoitti myös salanimellä Stella Martin.


title: Georgette Heyer

text: Vaikka Heyer on ollut kotimaassaan suosittu kirjailija, hänen teoksiaan on käännetty vähän suomen kielelle. Lisäksi käännetyiksi ei ole valikoitunut Heyerin parhaina pidettyjä teoksia.


title: Tuure Vierros

text: Tuure Johannes Vierros (sukunimi vuoteen 1966 Widbäck; s. 20. joulukuuta 1927 Kankaanpää – 15. heinäkuuta 2012 Helsinki) oli suomalainen historianopettaja ja historiallisia aiheita romaaneissaan käsitellyt kirjailija.


title: Tuure Vierros

text: Vierros pääsi ylioppilaaksi Kankaanpään yhteislyseosta 1948 ja suoritti filosofian kandidaatin tutkinnon Helsingin yliopistossa 1952. Hän toimi historian ja yhteiskuntaopin opettajana Äänekosken yhteiskoulussa 1953–1954, Haminan yhteislyseossa 1955–1956, Porin lyseossa 1956–1962 ja viimeksi Helsingin suomalaisessa yhteiskoulussa 1962–1989.


title: Tuure Vierros

text: Vierros on kirjoittanut historian oppikirjoja ja historiallisia romaaneja.


title: Tuure Vierros

text: Vierroksen puoliso oli Enni Emilia Luodetlahti vuodesta 1952 lähtien, ja heillä on viisi lasta.


title: Roelf Meyer

text: Roelof Petrus "Roelf" Meyer (s. 16. heinäkuuta 1947 Eastern Cape) on eteläafrikkalainen entinen Kansallispuolueen poliitikko ja ministeri sekä liikemies. Meyer toimi Kansallispuolueen muodostaman hallituksen pääneuvottelijana apartheid-järjestelmän päättämiseksi käydyissä neuvotteluissa.


title: Roelf Meyer

text: Mayer oli siviiliammatiltaan lakimies ja toimi juristina Johannesburgissa ja Pretoriassa ennen kuin tuli valituksia maan parlamenttiin vuonna 1979. Poliittisen uransa aikana, joka jatkui tammikuuhun 2000 asti, Meyer toimi muun muassa lain ja järjestyksen apulaisministerinä, puolustusministerinä ja vuosina 1991–1996 perustuslakiasiain ministerinä. Kansallispuolueen pääneuvottelijana Meyer vaikutti ANC:n Cyril Ramaphosan kanssa keskeisesti uuden Etelä-Afrikan perustuslain muotoiluun. Ensimmäisten vapaiden vaalien jälkeen huhtikuussa 1994 Meyer jatkoi perustuslakaiasiain ministerinä myös Nelson Mandelan hallituksessa.


title: Roelf Meyer

text: Nykyisin Meyer toimii liikemiehenä ja rauhanprosesseihin erikoistuneena konsulttina. Hän on osallistunut muun muassa Pohjois-Irlannin, Sri Lankan ja Ruandan konfliktien ratkaisuyrityksiin.


title: Songs in the Key of Life

text: Songs in the Key of Life on yksi Stevie Wonderin merkittävimmistä albumeista. Se julkaistiin 28. syyskuuta 1976. Se on viimeinen viidestä Wonderin klassisen kauden albumeista, joihin lasketaan "Music of My Mind", "Talking Book", "Innervisions" ja "Fulfillingness' First Finale". Alun perin tupla-LP:nä julkaistu levy sai erinomaiset arviot kriitikoilta (muun muassa viisi tähteä Rolling Stone -lehdessä). Albumi on merkittävä myös musiikillisessa kokeellisuudessaan sekä kunnianhimoisuudessaan, esimerkiksi kappaleiden yhteiskunnallisten teemojen suhteen. Albumi on Stevie Wonderin uran myydyin albumi.


title: Songs in the Key of Life

text: "Songs in the Key of Life" voitti pop-puolen parhaan miesesiintyjän sekä vuoden albumin Grammy-palkinnon. Levy nousi myös Billboard-listan pop-albumien sekä mustien artistien listakärkeen.


title: Songs in the Key of Life

text: Albumi sisältää Stevie Wonderin uran suurimpia hittejä "Sir Duke", "As", "Isn't She Lovely" ja "I Wish".


title: Songs in the Key of Life

text: Muutamia levyn kappaleita on käytetty myöhemmin rap-kappaleiden taustojen sampleina. Will Smith käytti myöhemmin "I Wish"-kappaleen samplea "Wild Wild West"-kappaleensa pohjana, ja Coolion "Gangsta's Paradisen" pohjana on käytetty Wonderin "Pastime Paradisea".


title: Songs in the Key of Life

text: The "A Something's Extra" 7" EP sisältyi LP-levyn erikoispainokseen. Nämä raidat ovat myös useimmissa CD-uudelleenjulkaisuissa.


title: Axel Fabian af Enehjelm

text: Axel Fabian af Enehjelm (1861 Isokyrö –1922) oli suomalainen sotilas ja virkamies, joka toimi vuosina 1910–1915 tullihallituksen pääjohtajana ja vuosina 1915–1917 Oulun läänin kuvernöörinä. Hän oli kuvernöörinä epäsuosittu venäläismielisyytensä vuoksi.


title: Axel Fabian af Enehjelm

text: Upseerikoulutuksen jälkeen Enehjelm palveli tarkk’ampujapataljoonissa, viimeksi kapteenina Vaasassa 1900–1903. Sotilasuran jälkeen hän toimi poliisimestarina Vaasassa ja lyhyen aikaa myös Helsingissä. Kenraalikuvernööri Bobrikovin tukijana Enehjelmistä ei suomalaisten keskuudessa pidetty, mutta 1906 hänet nimitettiin virkamieheksi kenraalikuvernöörin kansliaan ja 1910 tullihallituksen päätirehtööriksi. Päätirehtöörinä ollessaan Enehjelm sai valtioneuvoksen arvonimen.


title: Axel Fabian af Enehjelm

text: Oulun läänin kuvernöörinä Enehjelm aloitti 8. heinäkuuta 1915. Enehjelmin saavutukset kuvernöörinä liittyvät lähinnä pyrkimyksiin estää jääkärien toiminta. Tavoitteen saavuttamiseksi Enehjelm ei kaihtanut laittomiakaan keinoja: laittomia vangitsemisia, kotietsintöjä, ilmiantoja ja uhkailuja. Tammikuussa 1917 Enehjelmin aloitteesta perustettiin 100-miehinen poliisiryhmä etsimään jääkäreitä sekä urheilu- ja ampumaseurojen puheenjohtajia. Uusi poliisikunta ei kuitenkaan ehtinyt toimia kauan, kun Venäjän vallankumous muutti tilanteen.


title: Axel Fabian af Enehjelm

text: Oulun kaupunginvaltuusto kävi 17. maaliskuuta Enehjelmin luona vaatimassa tämän eroa. Enehjelm ilmoitti valtuustolle eroavansa. Enehjelm lähti Oulusta 24. maaliskuuta. Vuonna 1918 hän matkusti Pietariin, josta hänet kuitenkin palautettiin Suomeen. Suomessa silloinen Terijoen komendantti Kai Donner vangitsi Enehjelmin ja hänet lähetettiin Helsinkiin, jossa hänet kuitenkin vapautettiin. Jouduttuaan Suomessa ihmisten vihan ja halveksunnan kohteeksi Enehjelm muutti Tanskaan. Hän kuoli Tanskassa vuonna 1922.


title: Euroopan Grand Prix 1993

text: Euroopan Grand Prix 1993 oli Formula 1 -sarjan historian 535. osakilpailu. Se ajettiin 11. huhtikuuta Donington Parkin radalla Keski-Englannissa. Kyseisellä radalla on toistaiseksi ajettu F1-sarjassa vain tämän kerran. Sateisen kilpailun voitti brasilialainen Ayrton Senna.


title: Euroopan Grand Prix 1993

text: Kilpailun ensimmäisellä kierroksella neljännestä ruudusta lähtenyt Ayrton Senna putosi viidenneksi, mutta onnistui kierroksen loppuun mennessä nousemaan ensimmäiseksi.


title: Euroopan Grand Prix 1993

text: Kilpailun nopein kierros ajettiin erikoisella tavalla: Ayrton Senna ajoi sen varikon kautta. Senna tuli varikolle renkaidenvaihtoon, mutta hän huomasi, etteivät mekaanikot olleet valmiita pysähdykseen. Niinpä hän jatkoi matkaansa varikkopilttuunsa ohi. Koska varikkotie oli paljon lyhyempi kuin varsinainen kilparataosuus (katso kartta) ja koska varikolla ei ollut nopeusrajoituksia, Senna ajoi nopeimman kierrosajan.


title: Vatikaanin observatorio

text: Vatikaanin observatorio on katolisen kirkon rahoittama tutkimusinstituutti, jonka synty voidaan jäljittää vuoteen 1582, paavi Gregorius XIII käskyyn aloittaa tieteellinen tutkimus kalenterin uudistamiseksi. Se on yksi vanhimpia tähtitieteen tutkimuskeskuksia maailmassa. Nykyään Vatikaanin observatorio tutkii monia tähtitieteen peruskysymyksiä, kuten kaikkeuden laajenemista ja pimeää ainetta.


title: Vatikaanin observatorio

text: Vatikaanin observatorion edeltäjiä ovat olleet kolme paavien perustamaa observatoriota Roomalaisen kollegion observatorio (1774–1878), Kapitolin observatorio (1827–1870) ja Specula Vaticana (1789–1821), jossa työskennellyt isä Angelo Secchi on Vatikaanin observatorion historian merkittävimpiä tutkijoita. Hän oli ensimmäinen, joka luokitteli tähtiä niiden spektrien perusteella. Nykymuotoisen Vatikaanin observatorion perusti paavi Leo XIII vuonna 1891 Pietarinkirkon läheisyyteen.


title: Vatikaanin observatorio

text: Rooman valosaasteen vuoksi observatorio siirrettiin Castel Gandolfoon paavi Pius XI:n kaudella 1930-luvulla. Tuolloin jesuiittojen ylläpitämälle laitokselle pystytettiin kaksi uutta kaukoputkea ja astrofysikaalinen laboratorio spektrianalyysiä varten. Vuonna 1981 observatorio perusti toisen tutkimuskeskuksen "Vatikaanin observatorion tutkimusryhmän" Tucsoniin Arizonaan. Tutkimusryhmän henkilökunta työskentelee Arizonan yliopiston Steward observatorion yhteydessä.


title: Vatikaanin observatorio

text: Observatorion Castel Gandolfossa sijaitseva kirjasto sisältää yli 22 000 nidettä harvinaisia kirjoja ja laajan kokoelman meteoriitteja.


title: Polemon Ilionlainen

text: Polemon Ilionlainen (myös "Polemon Ateenalainen"; ) (100-luku eaa.) oli antiikin kreikkalainen stoalaiseen koulukuntaan kuulunut filosofi ja maantieteilijä. Hän oli kotoisin joko Ilionista tai Sikyonista. Myöhemmin hän sai Ateenan kansalaisuuden, ja siksi hänet tunnetaan myös Polemon Ateenalaisena. Häntä ei kuitenkaan tule sekoittaa akatemialaiseen Polemoniin.


title: Polemon Ilionlainen

text: Polemon oli Euegeteen poika ja Aristofanes Byzantionlaisen ja Ptolemaios V:n aikalainen. Filosofina hän oli Panaitioksen seuraaja. Hän matkusteli laajasti ja keräsi tietoja eri maista. Hänen kirjoituksistaan tunnetaan ennen kaikkea kokoelma epigrammeja. Athenaios lainaa Polemonia usein.


title: Kuperkeikka

text: Kuperkeikka on maassa tehtävä liike. Kuperkeikan voi tehdä etu- sekä takaperin. Kuperkeikka muistuttaa suureksi osaksi volttia. Kuperkeikkaa käytetään yleensä akrobatiassa pehmeänä laskuna esimerkiksi käsiseisonnasta tai hypystä. Kuperkeikan voi tehdä myös ilmasta maahan kädet edellä, jota kutsutaan "lentokuperkeikaksi".


title: Kuperkeikka

text: Yleisimmässä kuperkeikassa tekijä käy kippurassa kuperkeikan aikana. Lähtö tapahtuu kyykystä. Etuperinkuperkeikassa laitetaan kädet eteen maahan ja ponnistetaan jaloilla eteenpäin käsien ja pään yli. Jalkojen pitää olla suorassa ja kiinni toisissaan kuperkeikan tässä vaiheessa ja leuan pitää olla kiinni rinnassa. Tämän jälkeen jalat menevät kippuraan ja kädet ottavat jaloista kiinni, että tekijä pääsee kuperkeikan onnistuneesti jaloilleen takaisin. Tekijän ei kannata ponnistaa lopussa itseään käsien avulla takaisin ylös seisaalleen.


title: Kuperkeikka

text:
Kuperkeikkoja on erilaisia. Yleisin on mennä kippuraan ja olla jalat kiinni toisissaan. "Lentokuperkeikka" aloitetaan seisaaltaan ja hypätään ilmasta kädet edellä maahan. Sitten tekijä pyörähtää kuperkeikan maahan tullessa samalla tavalla kuin normaalinkin. Lentokuperkeikan pitää olla liukuva, ja sen pitää pehmeyttää laskua. Toinen, hieman helpomman tuntuinen lentokuperkeikka tapahtuu niin, että hypätään ilmasta jaloilleen ja pyörähdetään sujuva kuperkeikka. Tätä tyyliä käytetään yleensä hyppäämällä jostain korkealta, sillä onnistunut kuperkeikka pehmentää laskua.
Hieman vaikeampi kuperkeikka saattaa olla "haarakuperkeikka." Alku tapahtuu jalat haaralla. Tämä kuperkeikka on samantapainen kuin normaali kuperkeikka, mutta jalat ovat suorina ja haaralla koko ajan. Tempusta tekee haarallaan olevat jalat vaikean, sillä aluksi on yleensä vaikea päästä ylös haarakuperkeikasta. Haarakuperkeikan voi tehdä joko eteen tai taaksepäin.


title: Nihonshoki

text: Nihonshoki (, ’Japanin kronikka’) on "Kojikin" jälkeen toiseksi vanhin olemassa oleva japanilainen historiankronikka, ja ensimmäinen kuudesta virallisesta valtionhistoriasta ("rikkokushi"). Se saatiin valmiiksi vuonna 720. Kirja on kirjoitettu klassiseksi kiinaksi ja jaettu 30 lukuun. Se käsittää kertomuksen maailman synnystä ja Japanin ensimmäisten keisarien mytologisen genealogian, joka päättyy keisarinna Jitōhon (645–703). Kirja tunnetaan myös nimellä Nihongi (), mutta nykyään "Nihonshoki" on yleisempi nimitys.


title: Nihonshoki

text: "Kojikin" tavoin "Nihonshoki" alkaa myyttisillä kertomuksilla mutta jatkuu ajankohtaisiin, historiallisiin tapahtumiin saakka. Kronikan uskotaan kertovan tarkasti keisari Tenjin, keisari Temmun ja keisarinna Jitōn hallituskausista. "Kojikiin" verrattuna "Nihonshoki" on laajempi ja sillä on enemmän arvoa historiantutkimukselle. Se koottiin prinssi Tonerin valvonnassa, mutta varsinaisia kirjoittajia on ollut useita.


title: Men at Work

text: Men at Work oli australialainen reggae-henkinen rockyhtye, joka oli pinnalla erityisesti 1980-luvulla. Yhtyeen tunnetuin kappale lienee kesähittinäkin tunnettu ”Down Under”, joka julkaistiin vuonna 1982. Toinen yhtyeen paljon soitettu kappale on ”Who Can It Be Now?”. Vuonna 1983 Men At Work palkittiin Grammyllä parhaana uutena yhtyeenä.


title: Men at Work

text: ”Down Under” oli ilmestyttyään valtava hitti ympäri maailmaa, ja Men At Work nousi nopeasti tuntemattomasta australialaisesta yhtyeestä suosituksi. Yhtye kuitenkin hajosi vain muutamassa vuodessa perinpohjaisesti: Ensin rumpali Jerry Speiser erotettiin, ja koska basisti John Rees oli ystävystynyt hyvin Speiserin kanssa, hänkin lähti. Yhtyeessä oli jäljellä enää kolme jäsentä: Hay, Ham ja Stykert. Se lähti äänittämään kolmatta levyään "Two Hearts" (1985) sessiomuusikoiden kanssa. Aikaisempi menestys ei kuitenkaan toistunut, ja suunniteltu kiertue Yhdysvalloissa jouduttiin perumaan huonon lipunmyynnin takia. Lopulta myös Ron Stykert lähti yhtyeestä ja heti hänen jälkeensä myös Greg Ham. Laulaja-kitaristi Colin Hay yritti vielä jatkaa, mutta hänkin luovutti lopulta ja aloitti soolouransa.


title: Men at Work

text: Vuonna 1996 brasilialainen promoottori houkutteli Men At Workia parille kiertueelle Etelä-Amerikkaan. Niistä yksi poiki livealbumin "Brazil". Greg Ham ja Colin Hay eivät olleet juuri pitäneet yhteyttä Men At Workin hajoamisen jälkeen, eikä Speiserin, Reesin ja Stykertin mukaan pyytäminen tullut kysymykseenkään. Heidän tehtäviinsä palkattiin taustamuusikot, ja Men At Work kiersi jälleen ympäri maailmaa. Yhtye esiintyi myös Sydneyn olympialaisten päätösjuhlassa, jossa he esittivät ”Down Underin”.


title: Men at Work

text: Colin Hay on julkaissut useita sooloalbumeita ja kiertää edelleen esiintymässä. Hän on ollut mukana myös Ringo Starrin All Starr Bandissa. Vuonna 2009 yhtyeen entinen kitaristi Ron Stykert pidätettiin hänen tehtyään tappouhkauksia Haytä kohtaan.


title: Men at Work

text: Syksyllä 2009 australialainen oikeusistuin päätti, että yhtye oli plagioinut olennaisen osan ”Down Underista” vanhasta lastenlaulusta ”Kookaburra Sits in a Old Gum Tree”. Yhtyeen entinen huilisti-saksofonisti-kosketinsoittaja Greg Ham kuoli huhtikuussa 2012.


title: Mattipekka Ratia

text: Mattipekka Ratia (10. tammikuuta 1966 – 1. joulukuuta 2014) oli suomalainen sarjakuvapiirtäjä. Yksi hänen tunnetuimmista sarjakuvistaan on "Nakki ja Tappi", joka kertoo suomalaisen homoparin elämästä. 1980-luvulla hän tuli tunnetuksi ”vaihtoehtosarjakuvan” tekijänä. Ratia on toiminut myös "Jysäys"-sarjakuvalehden päätoimittajana. Ratian toinen ammatti oli sairaanhoitaja. Hän piirsi viimeiset vuotensa 2012–2014 "Tehy"-lehteen sarjakuvaa "Suolaa haavoille" nimimerkillä Karvainen hoitaja.


title: Kleomedes

text: Kleomedes () oli antiikin kreikkalainen tähtitieteilijä ja filosofi, joka tunnetaan ennen kaikkea teoksestaan "Taivaankappaleiden kiertoliikkeistä" ().


title: Kleomedes

text: Kleomedeen elinajankohtaa ei tunneta. Historioitsijat ovat ehdottaneet aikoja ensimmäisen vuosisadan puolen välin ja vuoden 400 välillä. Varhaiset ajoitukset perustuvat siihen, että Kleomedes viittaa usein matemaatikko ja tähtitieteilijä Poseidonioksen (135–51 eaa.) teoksiin, eikä lainkaan Ptolemaiokseen (85–165). Otto Neugebauer puolestaan päätteli, että Kleomedeen tähtitieteelliset havainnot täsmäävät paremmin vuoteen 371 (50 vuoden säteellä).


title: Kleomedes

text: "Taivaankappaleiden kiertoliikkeistä" oli melko yksinkertainen tähtitieteen perusteos. Se käsitti kaksi osaa. Kleomedeen tarkoitusperät vaikuttavat olleen yhtä aikaa filosofisia kuin tähtitieteellisiäkin. Hän käyttää paljon aikaa epikurolaisten tieteellisten ajatusten arvosteluun. Itse Kleomedes edusti filosofisesti stoalaisuutta. Nykyaikana teos on arvokas lähinnä Poseidonioksen muutoin kadonneiden kirjoitusten lähteenä.


title: Kleomedes

text: Kleomedeen mukaan on nimetty kraatteri Kuussa.


title: Suofrankoliini

text: Suofrankoliini ("Francolinus gularis") on aasialainen aitokanojen heimoon kuuluva kanalintu.


title: Suofrankoliini

text: Suofrankoliini voi kasvaa 37 senttimetrin mittaiseksi. Lajin tuntomerkkejä on kirkkaan ruskeanpunainen rinta. Selkäpuolella on hienompia höyheniä ja vatsassa tuuheampia, vaaleita höyheniä. Levinneisyysalueellaan laji voidaan sekoittaa lähinnä mustafrankoliiniin tai harmaafrankoliiniin.


title: Suofrankoliini

text: Suofrankoliinia esiintyy Pohjois-Intiassa Uttar Pradeshin, Biharin, Länsi-Bengalin, Sikkimin, Assamin ja Arunachal Pradeshin osavaltioissa sekä Nepalin eteläosissa. Bangladeshin puolelta ei lajin esiintymisestä ole tuoreita havaintoja, vaikka aikoinaan se oli maassa yleinen.


title: Suofrankoliini

text: Gangesin ja Brahmaputran jokialueilla kotoperäistä lintua on arvioitu olevan vielä 10 000–19 999 yksilöä, mutta määrä on vähentymässä ja laji onkin luokiteltu vaarantuneeksi.


title: Suofrankoliini

text: Suofrankoliini elää pitkässä ja kosteassa ruohikossa etenkin alankomailla alle 250 metrin korkeudella merenpinnasta. Lajia tavataan jonkin verran myös sokeriruoko- ja riisipelloilla, joissa kuitenkin on mukana myös luonnonkasvillisuutta.


title: Antoninus

text: Antoninus (latinaa; ) voi viitata seuraaviin:


title: Moon Safari

text: Moon Safari on ranskalaisen Air-yhtyeen ensimmäinen studioalbumi, joka julkaistiin vuonna 1998. Albumilta ponnahtivat listoille singlehitit "Sexy Boy", "Kelly Watch the Stars" ja "All I Need".


title: Apollonios Dyskolos

text: Apollonios Dyskolos () (100-luku) oli antiikin kreikkalainen grammaatikko. Hän oli Mnesitheoksen poika ja syntyi Aleksandriassa. Hänen lisänimensä "Dyskolos" tarkoitti "hapan", "kärttyinen" tai "vaikea miellyttää" — hänen kerrotaan olleen luonteeltaan kiivas ja analyyttinen. Apollonios vietti suurimman osan elämästään kotikaupungissaan ja myös kuoli siellä. Hänen kerrotaan myös käyneen Roomassa ja saaneen siellä Antoninus Piuksen huomion.


title: Apollonios Dyskolos

text: Apollonios oli tieteellisen kieliopin perustaja. Priscianus kuvasi häntä sanoilla "grammaticorum princeps". Apollonios kirjoitti paljon puheen osista. "Sudassa" mainituista kahdestakymmenestä teoksesta on säilynyt neljä: tutkielma syntaksista, sekä kolme lyhyempää tutkielmaa adverbeista, konjunktioista ja pronomineista. Apollonioksella ja hänen pojallaan Ailios Herodianoksella oli suuri vaikutus myöhempiin grammaatikkoihin.


title: Apollonios

text: Apollonios tai Apollonius oli seuraavien antiikin aikaisten henkilöiden nimi:


title: Jazztanssi

text: Jazztanssi on alkujaan afroamerikkalaisen kulttuurin piirissä syntynyt tanssimuoto, jossa yhdistyvät afrikkalainen ja eurooppalainen tanssiperinne. Se alkoi kehittymään Yhdysvaltain orjuuden myötä alkuperäisten afrikkalais-amerikkalaisten tanssimuotojen, kuten erilaisten plantaasitanssien, cakewalkin ja steppi-tanssin muodossa. Tähän alkuperäiseen ja autenttiseen jazztanssiin kuuluvat myös hyvin tunnetut tanssimuodot, kuten charleston ja lindy hop sekä monet muut jazz-musiikkiin ja jazz-musiikkiin liittyviin musiikkeihin, kuten swing, rhythm and blues, blues, be bop ja mambo yhdistettävät tanssimuodot. Näitä tansseja kuvaavaa 'sateenvarjo'-termiä 'jazz dance' alettiin käyttämään Yhdysvaltain lehdistössä viimeistään vuonna 1917.


title: Jazztanssi

text: Alkuperäisen jazz-tanssin keskeisiä periaatteita ovat 1) yksilöllisyys: jokaisella jazz-tanssijalla on omanlaisensa tyyli tanssia. 2) Rytmi: jazz-tanssijalla on selkeä rytmi tanssissaan. Kunnollinen rytmi on jopa tärkeämpää kuin tehtävät liikkeet. Alkuperäisessä jazz-tanssissa ei ole mitään yksiselitteistä tapaa tehdä tanssiliikkeitä, mutta tanssissa käytettävät rytmit ovat konsistentteja. 3) Jazz-tanssissa kaikki tehdään musiikin mukaan. Musiikki kertoo jazz-tanssijalle, miten tanssia. Tanssijan ja musiikin välillä on jatkuva dialogi.


title: Jazztanssi

text: Baletti-tanssijat alkoivat kehittämään 1920-luvulta alkaen omaa jazz-balettiaan, mikä liittyi vaihtelevasti jazz-musiikkiin. Tämä oli käytännössä modernin jazz-tanssin alku. Moderniin tanssiin liittyvien tanssijoiden tanssia alettiin kutsumaan nimillä 'modern jazz' ja 'modern jazz dance' 1950-luvun puolivälistä alkaen. Moderni jazz-tanssi oli ja on edelleen oma ilmiönsä, mikä ei liity alkuperäisiin jazz-tansseihin. Seuraavassa käsitellään ainoastaan tätä modernia jazz-tanssimista.


title: Jazztanssi

text: Modernin jazztanssin piiriin kuuluu laaja kirjo erilaisia tyylejä showtanssista tanssitaidetta edustaviin muotoihin. Modernin jazztanssin tekniikkaa on ensimmäisenä kehittänyt Jack Cole ja myöhemmin muun muassa Eugene Louis Faccuito (paremmin tunnettu nimellä Luigi) ja Matt Mattox. Suomeen jazz tuli 1960-luvulla ja ensimmäisiä opettajia oli Tamara Rasmussen. Tanssilajille tyypillistä on polyrytmisyys ja "isolation" eli eriyttäminen, jossa kehonosia pyritään liikuttamaan toisistaan riippumatta.


title: Jazztanssi

text: Jazztanssilla on ollut vuosikymmenien ajan ja on edelleen keskeinen sija musiikkiteatterin koreografiassa. Klassisena esimerkkinä voidaan mainita Leonard Bernsteinin musikaali "West Side Story", joka teki tanssia tunnetuksi 1950- ja 1960-luvuilla. Esitysten luonteen mukaan jazztanssia yhdistellään muiden nykytanssin muotojen kanssa. Lisäksi jazztanssia käytetään usein musiikkivideoiden visuaalisena tehokeinona.


title: Jazztanssi

text: Jazztanssissa järjestetään myös kansainvälisiä kilpailuja. Suomalaiset jazztanssijat ovat menestyneet näissä koitoksissa erittäin hyvin. Esimerkiksi vuonna 2006 Bostonissa Yhdysvalloissa pidetyissä jazztanssin maailmanmestaruuskisoissa suomalaiset saavuttivat aikuisten sarjoissa ykkössijan sekä naisten soolotanssissa, paritanssissa, pienten ryhmien tanssissa että suurten ryhmien muodostelmatanssissa. Vuonna 2007 Suomi oli taas kärkimaita ja tanssijat toivat sieltä esimerkiksi Suomen ensimmäisen juniorikullan pienryhmäsarjasta.


title: Olli Talsi

text: Olli Juhani Talsi (s. 27. marraskuuta 1982 Vehkalahti) on suomalainen pika-aitajuoksija, joka edustaa kotkalaista Karhulan Katajaiset -seuraa.


title: Olli Talsi

text: Talsi voitti sisäratojen SM-kultaa 60 metrin aitajuoksussa 2004 ajalla 7,79. Hän voitti mestaruuden myös kaksi vuotta myöhemmin ajalla 7,70, jonka ansioista hänet valittiin Suomen joukkueeseen Moskovan sisäratojen MM-kisoihin. MM-kisoissa Talsi selviytyi välieriin, joissa karsiutui. Myöhemmin samana vuonna hän voitti Jyväskylän Kalevan kisoissa SM-pronssia 110 metrin aitajuoksussa ajalla 14,00. Hän osallistui Göteborgin EM-kisoihin, joissa karsiutui alkuerissä ajalla 13,87.


title: Banaanikärpäsen taudit

text: Banaanikärpäsen taudeilla tarkoitetaan erilaisia loisten, mikro-organismien ja virusten aiheuttamia sairauksia, jotka vaikuttavat joko luonnossa tai laboratorio-oloissa eläviin banaanikärpäsiin. Termillä voidaan myös laboratorioissa viitata banaanikärpäsen kasvatusalustassa eläviin pieneliöihin, jotka muuntavat ravintoalustan kärpäsille kelpaamattomaksi. Laboratoriossa useimpia banaanikärpäsen tauteja torjutaan yksinkertaisesti pitämällä kasvatustilat mahdollisimman puhtaina ja pyyhkimällä kärpästen ja niiden ravinnon kanssa tekemisissä olevat alueet säännöllisesti alkoholilla. Tämän lisäksi tauteja torjutaan eristämällä kaikki laboratorioon saapuvat uudet kannat sekä sairastuneet kasvatukset. Luonnosta tuotuja kärpäsiä voidaan pitää eristyksessä jopa neljän sukupolven ajan.


title: Banaanikärpäsen taudit

text: Yleisimmin kasvatuksissa ongelmia aiheuttavat usein väriltään punaruskeaa limaa tuottavat bakteerit, jotka elävät kasvatusalustassa. Ne ovat yleisiä kärpästen taudinaiheuttajia myös luonnossa. Tällaisia bakteereja ovat mm. "Acinebacter"-suvun lajit. Antibioottien, kuten streptomysiinin, ampisilliinin tai tetrasykliinin lisääminen ravintoalustaan tuhoaa nämä bakteerit yleensä yhdessä sukupolvessa. Myös dekstroosin käyttö kasvatusalustassa sukroosin sijaan vähentää bakteerien kasvua.


title: Banaanikärpäsen taudit

text: "Penicillium" ja "Aspergillus" -sukujen homeet ovat yleisiä laboratoriokasvatusten haittaorganismeja, sillä ravintoalustan koostumus on ideaalinen niiden kasvuun. Terveillä kannoilla ne eivät aiheuta ongelmaa, mutta heikot kärpäskannat ne voivat tappaa. Tämän vuoksi kasvatusalustaan lisätään useimmiten homeenestoainetta, joka on yleisimmin Nipagin M -liuosta.


title: Banaanikärpäsen taudit

text: Useat punkkilajit voivat saastuttaa banaanikärpäskasvatuksia ja niiden luonnonkantoja. Ne voivat olla joko kärpästen itsensä loisia tai kiinnostuneita vain niiden ravintoalustasta. Loisivat punkit ovat näistä kahdesta tyypistä huomattavasti vaarallisempia, mutta onneksi myös harvinaisempia myös luonnossa. Ravintoalustassa elävät punkit kulkeutuvat laboratoriossa kasvatuspulloihin useimmiten ravintoalustan raaka-aineiden mukana, joten niiden torjunnassa puhtaus on erityisen tärkeää. Samoin liian vanhoiksi päässeiden pullojen ravintoalustoilla ne ovat yleisiä. Punkkien torjunta on hankalaa ja joskus kokonaisia kantoja on hävitettävä niissä esiintyvien punkkien vuoksi.


title: Banaanikärpäsen taudit

text: Vaikka aikaisemmin luultiin toisin, voivat myös virukset levitä laboratorio-olosuhteissa. Kaksijuosteisesta RNA:sta koostuva DCV-pikornavirus () -infektio on havaittu myös muutamissa laboratorioissa, joissa se aiheuttaa koteloiden mustumista ja niiden kuoleman. Virus myös näyttää estävän Hsp70-lämpöshokkipromoottorin kautta toimivien geenien transkription.


title: Luettelo maakuntakirjastoista

text: Suomessa oli 19 maakuntakirjastoa. Maakuntakirjastot lakkautettiin vuoden 2017 lopussa ja vuoden 2018 alussa niiden tilalle tuli yhdeksän alueellista kehittämistehtävää hoitavaa kirjastoa. Niiden valtakunnallista kehittämistehtävää hoitaa Helsingin kaupunginkirjasto.


title: Luettelo maakuntakirjastoista

text: Aikaisemmin maakuntakirjastoina toimineet kirjastot jatkoivat toimintaansa vuonna 2016 säädetyn kirjastolain mukaisesti.


title: Luettelo maakuntakirjastoista

text: Maakuntakirjastot olivat:


title: Porvoon museorautatie

text: Porvoon museorautatie eli vanha Porvoon rata on nykyisin Suomen ainoa leveäraiteinen museorautatie, jolla on vakituista kesäaikaista liikennettä.


title: Porvoon museorautatie

text: Säännöllinen henkilöliikenne Porvoon radalla lopetettiin vuonna 1981, ja vuonna 1990 lopetettiin myös tavarajunaliikenne Ollin vaihteen ja Porvoon välisellä osalla rataa. Sitä vastoin radan alkuosa Keravalta Olliin saakka on yhä tavaraliikenteen käytössä osana Sköldvikin rataa.


title: Porvoon museorautatie

text: Liikenteen lakkaamisen jälkeen Suomen Rautatiehistoriallinen Seura ry (SRHS ry) käynnisti vuonna 1991 Porvoon museoratahankkeen ja perusti yhdistykseensä Porvoon museoratatoimikunnan selvittämään, onko rata mahdollista säilyttää museojunaliikenteelle.


title: Porvoon museorautatie

text: Museojunaliikennettä harjoitettiin koeluontoisesti vuosina 1991–1992. Silloiset matkustajamäärät osoittivat, että yleisölle suunnatulle nostalgialiikenteelle on kysyntää Porvoon radalla. Matkustajamääriin vaikuttavat myönteisesti Porvoon sijainti pääkaupunkiseudun läheisyydessä ja Porvoon kiinnostavuus matkailukohteena. Radalla on matkailullista merkitystä, sillä museojunat tuovat matkailijoita Porvooseen.


title: Porvoon museorautatie

text: Museojunaliikenteen hoitaminen ei kuitenkaan kuulunut yhdistyksen (SRHS ry) luonteeseen, joten museojunaliikenteen jatkajaksi päätettiin perustaa Porvoon Museorautatie ry (PMR ry) vuonna 1993. Yhdistyksen tarkoituksena on säilyttää Porvoo osana valtakunnallista rataverkkoa ja kehittää Porvoon rautatiemiljöötä historiallisena kokonaisuutena.


title: Porvoon museorautatie

text: Porvoon Museorautatie ry vuokrasi radan (Olli-Porvoo) ja huolehti sen ylläpidosta 20 vuotta. Rata siirtyi huhtikuussa 2013 Liikenneviraston ylläpitoon. Vuoden 2015 alusta rata on kuulunut yleiseen rataverkkoon museoratana. Maakuntakaavassa rata on merkitty museorautatieksi.


title: Porvoon museorautatie

text: Porvoon museorautatien junaliikenne koostuu kesäisin ajettavista museojunista ja radan kunnossapidon aiheuttamasta ratatyöliikenteestä. Museojunia ovat kiskobussilla eli lättähatulla ajetut junat sekä höyryjunat.


title: Porvoon museorautatie

text: Porvoon Museorautatie ry on liikennöinyt Helsinki–Porvoo–Helsinki välillä säännöllisillä lättähattuvuoroilla ja tilausjunilla vuodesta 1993 alkaen. Muutamia näistä vuoroista on ajettu höyryjunilla. Kesästä 2009 alkaen liikennereitti lyhentyi Kerava–Porvoo välille, sillä marraskuussa 2008 uudistuneet museojunien kulunvalvontasäännökset vaikuttivat liikenteeseen siten, että matkustajien kuljettaminen on mahdollista enää vain Kerava–Porvoo välillä. Kesällä 2014 lättähatut alkoivat ajaa jälleen Helsingistä asti uudistuneiden säännösten ansiosta.


title: Porvoon museorautatie

text: Höyryraide Oy on liikennöinyt museojunia vuosina 1999-2014 Tk3-höyryveturilla ja vanhoilla matkustajavaunuilla Porvoo–Hinthaara–Kerava välillä.


title: Porvoon museorautatie

text: Rataosuus soveltuu höyryjunaliikenteeseen, sillä radan päätepisteessä on höyryveturin kääntämiseen tarvittava kääntöpöytä. Kääntöpöydällä höyryveturin nokka käännetään menosuuntaan oikeaksi. Höyryveturilla pyritään ajamaan nokka eteenpäin, sillä sen ominaisuudet toimivat parhaiten eteenpäin ajettaessa. Kuljettajalla ja lämmittäjällä on parempi näkyvyys radalle. Lisäksi se mahdollistaa veturille suunnitellun suurimman ajonopeuden ajamisen. Kivihiilen tai halkojen pöly ei tule myöskään kuljettajan silmille tenderin päältä.


title: Porvoon museorautatie

text: Museojuna kulkee muutamia kertoja kesässä sekä usein myös kerran joulukuussa. Elokuussa 2012 se joutui henkilöauton kanssa kolariin, mutta vahingot jäivät pieniksi eikä henkilövahinkoja tullut.


title: John Gilbert

text: John Gilbert (oik. John Cecil Pringle ) oli yhdysvaltalainen mykkäelokuvien tähti. Rakastajanrooleistaan tunnettu Gilbert kilpaili itsensä Rudolph Valentinon kanssa kassamenestyksestä. Gilbertin tunnetuimpia elokuvia ovat Greta Garbo -elokuvat "Himo" (1926), "Anna Karenina" (1927), "Kohtalokas nainen" (1928) ja "Kuningatar Kristiina" (1933).


title: John Gilbert

text: Gilbert lienee suurin Hollywood-tähti, jonka uran studiojohtaja on tuhonnut. Gilbert oli joutunut riitoihin MGM:n vaikutusvaltaisen johtajan Louis B. Mayerin kanssa "Kohtalokkaan naisen" jälkeen ja Mayer käytti tehokkaasti vaikutusvaltaansa tuhotakseen Gilbertin uran. Virallisena syynä oli Gilbertin äänen sopimattomuus äänielokuviin.


title: Louise Brooks

text: Louise Brooks, oik. "Mary Louise Brooks" (14. marraskuuta 1906 Cherryvale, Kansas, Yhdysvallat – 8. elokuuta 1985 Rochester, New York, Yhdysvallat), oli yhdysvaltalainen näyttelijä, joka tunnetaan erityisesti roolistaan Luluna G. W. Pabstin elokuvassa "Pandoran lipas" (1928). Häntä pidetään yhtenä 1920-luvun flapper-kulttuurin symboleista ja hänet tunnetaan erityisesti mustasta polkkatukastaan.


title: Louise Brooks

text: Brooks syntyi ja kasvoi Kansasin osavaltiossa lakimies-isä Leonard Porter Brooksin ja taiteellisen äidin Myra Brooksin tyttärenä. Brooks aloitti tanssitunnit hyvin nuorena ja oli jo teini-iässä ammattitanssija. Hän muutti viisitoistavuotiaana New York Cityyn vuonna 1922, missä liittyi uraauurtavaan modernia tanssia esittäneeseen Denishawn Dance Companyyn. Brooks jätti tanssiryhmän vuonna 1924, minkä jälkeen työskenteli tanssijana yökerhossa Lontoossa, Isossa-Britanniassa kunnes palasi New Yorkiin esiintymään Broadwaylla kuuluisassa "The Ziegfeld Follies"-revyyssä. Samana vuonna, 1925, hän kuitenkin sai elokuvasopimuksen Paramount Picturesin kanssa ja vaihtoi tanssin näyttelemiseen mykkäelokuvissa. Brooksin kuuluisimmat roolit Paramountilla lienevät elokuvissa "Beggars of Life" (1928) ja "The Canary Murder Case" (1929). Hän saavutti jonkin verran kuuluisuutta, mutta riitaantui studion kanssa palkastaan ja irtisanoutui vuonna 1928.


title: Louise Brooks

text: Irtisanoutumisen jälkeen Brooks matkusti Berliiniin, Saksaan, missä esiintyi pääroolissa elokuvaohjaaja G. W. Pabstin elokuvassa "Pandoran lipas". Brooks esitti elokuvassa amoraalista Lulua, tyttöä johon kaikki miehet rakastuvat kohtalokkain seurauksin. Vaikka elokuva onkin nykyään yksi kuuluisimmista ja arvostetuimmista mykkäelokuvista, se ei ilmestyessään saavuttanut suosiota. Brooks esiintyi vielä Pabstin elokuvassa "Kadotetun päiväkirja" (1929) sekä ranskalaisessa elokuvassa "Prix de Beauté" (1930) ennen paluutaan Yhdysvaltoihin. Hän yritti jatkaa uraansa Hollywoodissa, mutta sai enää vain vaatimattomia sivuosia, esiintyen viimeisen kerran elokuvissa vuonna 1938. Hän jatkoi uudelleen uraansa tanssijana, mutta ei menestynyt ja päätyi työskentelemään unohdettuna muun muassa tavaratalon myyjänä.


title: Louise Brooks

text: 1950-luvulla Brooks kohosi kuitenkin uudestaan julkisuuteen elokuvakriitikoiden kiinnostuttua hänen vanhoista mykkäelokuvistaan, erityisesti hänen työstään Pabstin kanssa. Brooks saavuttikin ikonisen asemansa 1920-luvun symbolina ja legendaarisena näyttelijänä vasta uransa jälkeen. Uuden kuuluisuuden myötä Brooksista tuli arvostettu elokuvatoimittaja ja hänen artikkelejaan julkaistiin muun muassa "Sight and Sound"-elokuvalehdessä. Brooks kuoli 78-vuotiaana sydänkohtaukseen kotonaan Rochesterissa, New Yorkin osavaltiossa 8. elokuuta 1985.


title: Louise Brooks

text: Brooks oli elämänsä aikana naimisissa kaksi kertaa: elokuvaohjaaja Edward Sutherlandin (1926–1928, päättyi eroon) ja miljonääri Deering Davisin (1933–1934, päättyi eroon) kanssa.


title: Jokivarsi (Alavus)

text: Jokivarsi on Alavuden kaupungissa sijaitseva kylä, joka sijaitsee noin neljä kilometriä kaupungin keskustasta etelään. Kylä on tunnettu sen hyvin kehittyneestä yritys- ja harrastustoiminnastaan.


title: Jokivarsi (Alavus)

text: Kylän harrastus- ja lenkkeilymahdollisuudet ovat erinomaiset. Kylällä on muun muassa 1,5 kilometriä pitkä valaistu pururata, joka on talvisin hiihtäjien käytössä. Lisäksi hiihtäjille on myös lukuisia latuja ja hiihtoreittejä.


title: Jokivarsi (Alavus)

text: Kesällä puolestaan pelataan paljon pesäpalloa. Jokivarrella on pelattu pesäpalloa yli 20 vuotta ja vuonna 2005 kylä sai oman pesäpallojoukkueen, Jokivarren Jytinän. 2013 syksyllä kylän pesäpallojoukkue teki seurahistoriaa nousemalla kolmanneksi korkeimmalle sarjatasolle pesäpallon Suomensarjaan. Kylällä on vuosittain järjestetty toisena pääsiäispäivänä Jytinän perinteinen pääsiäishölkkä. Hölkkä on Etelä-Pohjanmaan suurimpia ja se kerää vuosittain noin 500 juoksijaa.


title: Jokivarsi (Alavus)

text: Jokivarren yritystoiminta on hyvin kehittynyttä. Kylältä löytyy maatalouden lisäksi lukuisia eri alojen yrityksiä, kuten esimerkiksi sementtivalimo, metallirakenteiden valmistusta, puunkorjuuta ja kuljetusalan yrittäjiä.


title: Jokivarsi (täsmennyssivu)

text: Jokivarsi voi tarkoittaa seuraavia paikkoja


title: Walter M. Miller, Jr.

text: Walter Michael Miller, Jr. (23. tammikuuta 1923 New Smyrna Beach, Florida – 9. tammikuuta 1996 Daytona Beach, Florida) oli yhdysvaltalainen kirjailija. Hänen tunnetuin teoksensa on tieteisromaani "Viimeinen kiitoshymni" ("A Canticle for Leibowitz", 1959), joka oli myös hänen ainoa elinaikanaan julkaistu romaani. Millerin muu tuotanto koostuu novelleista sekä postuumista romaanista "Saint Leibowitz and the Wild Horse Woman" (1997).


title: Walter M. Miller, Jr.

text: Miller syntyi ja vietti lapsuutensa Floridassa. Opiskeltuaan Tennesseen ja Texasin yliopistoissa hän alkoi työskennellä insinöörinä. Toisen maailmansodan aikana hän toimi Yhdysvaltain ilmavoimissa radistina ja ampujana. Hän oli mukana Italiassa 53 pommituslennolla, joihin kuului Monte Cassinon benediktiiniläisluostarin tuhoaminen. Luostarin pommitus oli Millerille järkyttävä kokemus, joka vaikutti hänen myöhempään kirjaansa. Elämänsä loppuvuosina Miller kärsi masennuksesta, ja teki lopulta itsemurhan tammikuussa 1996.


title: Walter M. Miller, Jr.

text: Vuosien 1951 ja 1957 välillä Miller julkaisi lukuisia novelleja, joista "The Darfsteller" voitti parhaan novellin Hugo-palkinnon vuonna 1955. Miller julkaisi vuonna 1959 postapokalyptisen tieteisromaanin "Viimeinen kiitoshymni", jota pidetään tyylilajinsa mestariteoksena. Se voitti vuonna 1961 parhaan romaanin Hugo-palkinnon. Ennen kuolemaansa hän kirjoitti romaanilleen jatko-osan, "Saint Leibowitz and the Wild Horse Woman", jonka Terry Bisson viimeisteli ja julkaisi vuonna 1997.


title: Kärrynpyörä (akrobatia)

text: Kärrynpyörä on sivuttainen liike maassa. Kärrynpyörä kuuluu yleensä akrobatiaan tai voimisteluun.


title: Kärrynpyörä (akrobatia)

text:
Kärrynpyörä aloitetaan lungesta: toinen jalka edessä, polvi hieman koukussa, toinen takana, käsi ylhäällä korvien vieressä.
Ensin kurotetaan eteen oikealla kädellä, ”potkaisten” samalle vasemman jalan ylös. Vasemman käden pitäisi seurata mukana ja kun vasen käsi osuu maahan, oikean jalan pitäisi olla jo irti maasta. Kärrynpyörän aikana pitäisi käydä käsiseisonnassa jalat haarassa. Vasen jalka tulee ensimmäisenä maahan, oikean seuratessa perässä.Oikea jalka sijoitetaan vasemman jalan taakse, jolloin kärrynpyörä päättyy taas lungeen. Kädet seuraavat jalkoja ylös luontevasti, kädet voidaan päättää joko ylös tai alas.


title: Kärrynpyörä (akrobatia)

text: Kärrynpyörän juju on rytmissä. Usein kärrynpyörä epäonnistuu juuri rytmin puuttumisen vuoksi. Kärrynpyörän tekemiseen liittyy lasku ”käsi, käsi, jalka, jalka” –lasku, mikä saattaa helpottaa paljon kärrynpyörän oppimista. Toinen ongelma voi olla käsiseisonta-vaiheen oikea asento. Aloittelija koukkaa helposti jalat ja lantion niin, että jalat ja vartalo eivät mene käsien päälle. Tätä voidaan korjata avustuksella. Avustaja voi korjata nimenomaan jalkojen asentoa. Myös pysäyttäminen käsiseisonta-vaiheeseen voi auttaa, jolloin avustaja voi suoristaa lantion ja jalat. Kärrynpyörään on hyvä venytellä kylkilihaksia.


title: Eddie Rickenbacker

text: Edward (Eddie) Vernon Rickenbacker (8. lokakuuta 1890 – 27. heinäkuuta 1973) oli ensimmäinen kuuluisa yhdysvaltalainen hävittäjä-ässä, joka ansaitsi kannuksensa ensimmäisessä maailmansodassa. Rickenbackerin vauhdikas nuoruus antoi viitteitä tulevasta urasta. 20-vuotiaana hän aloitti kilpa-autoilijan uran ja oli kuuden vuoden ajan Yhdysvaltain menestyksekkäimpiä kuljettajia. Hän rikkoi jopa tuonaikaisen nopeusennätyksen kiihdyttämällä ajokkinsa 216 km/h vauhtiin.


title: Eddie Rickenbacker

text:
Yhdysvaltojen liityttyä sotaan huhtikuussa 1917 Rickenbacker hakeutui ilmavoimiin. Hänet hylättiin "liian vanhana" ja koulutukseltaan vajavaisena, mutta hän ei lannistunut.
Kilpa-autoilijan maineen ansiosta hän pääsi kenraali John Pershingin henkilökohtaiseksi kuljettajaksi. Tässä tehtävässä hän tapasi paljon korkea-arvoisia upseereita, ja yhteyksien avulla hän pääsi hävittäjälentäjäkoulutukseen.


title: Eddie Rickenbacker

text: Pikaisen koulutuksen jälkeen Rickenbacker siirrettiin 94. Lentolaivueeseen Ranskaan. Ensimmäisen ilmavoittonsa hän saavutti toukokuun 7. päivänä 1918. Hänen taktiikkansa oli lentää mahdollisimman lähelle vihollista ja avata tuli erittäin lyhyen välimatkan päästä. Taktiikka oli hullunrohkea ja erittäin vaarallinen. Vuonna 1918 hän hyökkäsi yksin viiden Fokker D.VII:n ja kahden Halberstadt CL. II:n lentueen kimppuun ja pakotti yhden Fokkerin ja Halberstadtin laskeutumaan amerikkalaisten linjojen taakse. Tämä suoritus palkittiin urhoollisuusmitalilla.


title: Eddie Rickenbacker

text: Ensimmäisen maailmansodan päätyttyä hävittäjä-ässä Rickenbacker palasi Yhdysvaltoihin kansallissankarina. Hänet ylennettiin majuriksi, mutta omapäinen Rickenbacker katsoi ansainneensa vain kapteenin arvon ja käytti sitä arvonimeä lopun ikäänsä. Hän kieltäytyi elokuvarooleista ja mainosesiintymisistä, vaikka oli täysin rahaton. Toimittuaan aikansa autoteollisuudessa palasi hän ilmailun pariin. Hän johti Eastern Air Linesia ja nosti vaikeuksiin ajaneen yhtiön jälleen menestyksekkääksi.


title: Eddie Rickenbacker

text: Toisen maailmansodan sytyttyä Rickenbacker palasi vapaaehtoisena ilmavoimien palvelukseen. Taitavana puhujana tunnettu Rickenbacker puhui lentotukikohdissa ja kohotti miesten moraalia. Hävittäjä-ässä ei kuitenkaan lopettanut urotöiden tekoja. Häntä kuljettanut B-17 teki pakkolaskun mereen ja miehet viettivät pelastuslautoilla 22 päivää ilman ruokaa ja vettä. Rickenbacker otti joukon komentoonsa ja esti sitä vajoamasta epätoivoon. Amerikkalaisalusten pelastettua heidät vanha ässä kieltäytyi lepäämästä selustassa, sillä hänellä oli vielä sota sodittavana. Sodan jälkeen Eddie Rickenbacker palasi Eastern Airlinesin johtotehtäviin. Hän vetäytyi eläkkeelle vuonna 1963 ja kuoli Sveitsissä 87-vuotiaana vuonna 1973.


title: Katariina (nimi)

text: Katariina on suomalainen naisen etunimi. Myös nimen kansainvälisempää muotoa Katarina käytetään Suomessa.


title: Katariina (nimi)

text:
Katariina ja Katarina juontuvat kreikkalaisesta nimestä Aikaterine (Αικατερινη),
jonka alkuperää ei tunneta varmasti. Aikaterine-nimen on epäilty liittyvän kidutusta merkitsevään sanaan "aikia" tai se voi olla johdos vanhemmasta, "molempia" merkitsevästä nimestä Hekaterine (‘Εκατερινη). Nimi voi olla johdos myös jumalatar Hekaten nimestä tai koptinkielisestä nimestä, joka merkitsee kutakuinkin "nimen pyhittämistä" (). Varhaiset kristityt uskoivat Aikaterinen liittyvän kreikan puhtautta merkitsevään sanaan "katharos", minkä vuoksi nimi sai latinassa muodon Katharina.


title: Katariina (nimi)

text: Suomeen nimi lienee kulkeutunut Venäjän kautta, jossa nimestä käytetään muunnosta Jekaterina (Екатерина).


title: Katariina (nimi)

text: 1900-luvun alusta vuoden 2015 loppuun mennessä Suomessa on rekisteröity 56 904 Katariina-nimen saanutta henkilöä. Vastaavasti Katarina-nimen on saanut 8 975 naista ja alle 15 miestä. Katariina-nimen lyhentymänä esiintyy myös "Kata", mutta se on annettu alle 170 henkilölle.


title: Katariina (nimi)

text: Kristityissä maissa Katariina-nimen on tehnyt tunnetuksi varsinkin legendaarinen marttyyri ja pyhimys Katariina Aleksandrialainen, jota monet nykyiset tutkijat kuitenkin pitävät täysin keksittynä, kuvitteellisena henkilönä.. Hänen perinteinen muistopäivänsä, 25. marraskuuta on myös Katariinan nimipäivä.Tämän listan henkilöt ovat kaikki suomalaisia.


title: Olena Krasovska

text: Olena Krasovska (, o.s. Ovtšarova, s. 17. elokuuta 1976) on ukrainalainen pika-aitajuoksija.


title: Olena Krasovska

text: Krasovska osallistui ensimmäisiin arvokisoihinsa Göteborgin MM-kisoissa 1995, joissa hän karsiutui 100 metrin aitajuoksussa ajalla 13,18. Kaksi vuotta myöhemmin hän karsiutui Pariisin sisäratojen MM-kisoissa 60 metrin aidoissa ajalla 8,28. Hän osallistui Sydneyn olympialaisiin 2000, mutta karsiutui välierissä ajalla 13,02. Seuraavana vuonna hän karsiutui Lissabonin sisäratojen MM-kisoissa 60 metrin aidoissa välierissä ajalla 8,15 ja Edmontonin ulkoratojen MM-kisoissa 100 metrin aitojen alkuerissä. Vuonna 2002 Krasovska voitti Ukrainan mestaruuden 100 metrin aidoissa. Myöhemmin samana vuonna hän voitti EM-hopeaa Münchenin EM-kisoissa ajalla 12,88 ja sijoittui kahdeksanneksi GP-finaalissa ja neljänneksi yleisurheilun maailmancupissa.


title: Olena Krasovska

text: Krasovska voitti maansa mestaruuden 2003, mutta karsiutui samana vuonna Pariisin MM-kisoissa alkuerissä. Seuraavana vuonna hän voitti Ukrainan mestaruuden, Euroopan cupin ajalla 12,78 ja olympiahopeaa Ateenan olympialaisissa ajalla 12,45. Kauden lopussa hän oli viides. Vuonna 2005 hän kilpaili Helsingin MM-kisoissa, mutta karsiutui välierissä.


title: Kai Kivi

text: Kai Ilkka Juhani Kivi (29. maaliskuuta 1959 Tampere – 10. kesäkuuta 2007 Hanko) oli Kollaa kestää -yhtyeen laulaja-kitaristi vuosina 1976–1979. Kivi väitteli filosofian tohtoriksi 1996 ja toimi Helsingin yliopiston hydrobiologian dosenttina 1999–2007.


title: Kai Kivi

text: Kollaa kestää -yhtyeessä Kivi vastasi laulusta ja useimmista sävellyksistä, joista tunnetuimpia ovat ”Kirjoituksia kellarista” ja ”Jäähyväiset aseille”. Kivi levytti myös yhden singlen omalla nimellään.


title: Kai Kivi

text: Kivi kuoli 10. kesäkuuta 2007 48-vuotiaana Hangon Tvärminnessä.


title: Al Yamamah

text:
Al-Yamamah (arabiaa, ) on syyskuusta 1985 alkanut sarja Britannian ja Saudi-Arabian välisiä asekauppoja. Kyseessä oli aluksi clearing-kaupan kaltainen aseiden ja öljyn vaihtokauppa. Pääedunsaaja oli brittiläinen, maailman kolmanneksi suurin sotateollisuusyhtiö BAE Systems.
Al-Yamamah-kaupat salaisine siirtotileineen tulivat englantilaisille tarpeellisiksi, kun Yhdysvallat teki useita asekauppoja Saudi-Arabiaan 1970-luvulla.


title: Al Yamamah

text: BAEn väitetään lahjoneen Saudeja 1980-luvulla kauppojen varmistamiseksi ja mm. maksaneen salaa saudiprinssi Bandar bin Sultanille yli miljardi puntaa. Britannian oikeuskansleri lordi Goldsmith kuitenkin keskeytti talousrikostutkinnan joulukuussa 2006 sen jälkeen kun Saudi-Arabia oli uhannut tutkimuksen vaarantavan tekeillä olleet hävittäjäkaupat. Pääministeri Tony Blair perusteli tutkinnan keskeyttämistä Britannian kansallisella turvallisuudella, koska tutkinnan pelättiin heikentävän suhteita Saudi-Arabian hallintoon terrorisminvastaisessa taistelussa.


title: Al Yamamah

text: Vuonna 1989 alkaneet toimitukset


title: Al Yamamah

text: Toimitukset 1990–1998


title: Al Yamamah

text: Kauppa alkoi joulukuussa 2005 koskien 72 Eurofighter Typhoon -hävittäjäkonetta, jotka korvaavat parikymmentä vuotta vanhat Tornadot. The Timesin (27.6.2007) mukaan tässä liikkui 1000 miljoonan punnan lahjus, kun koneet aseineen maksavat 15 miljardia dollaria.


title: Wages of Sin

text: Wages of Sin on ruotsalaisen metalliyhtye Arch Enemyn neljäs studioalbumi, vuodelta 2001. Se on julkaistu Century Median levymerkillä. Albumi on ensimmäinen, jolla laulaa saksalainen Angela Gossow. Entinen laulaja Johan Liiva erotettiin musikaalisten näkemyserojen takia yhtyeestä. Albumin tuottajana toimi edeltäjiensä tapaan Fredrik Nordström yhtyeen lauluntekijä-kitaristi Michael Amottin kanssa ja miksaajana Andy Sneap.


title: Wages of Sin

text: Albumin soundi on edellisiin albumeihin verrattuna ymmärrettävästi jonkin verran erilainen, johtuen Angela Gossowin mukanaan tuomasta uudenlaisesta, melkoisen brutaalista death metal -laulutyylistä. Edellisillä albumeilla kuultu Johan Liivan huutotyyli on jäänyt albumilta kokonaan pois.


title: Wages of Sin

text: "Wages of Sin" teki ilmestymisensä jälkeen Arch Enemyä huomattavasti tunnetummaksi maailmalla, ja siltä nousi monia yhtyeen vakiokeikkakappaleita, kuten "Burning Angel", "Ravenous", "Heart of Darkness" ja "Enemy Within".


title: Wages of Sin

text: Albumin 4. kappaleesta "Ravenous"ista tehtiin myös musiikkivideo.


title: Wages of Sin

text: Albumista tehty ensipainosversio sisältää myös toisen levyn, joka sisältää yhtyeen aiemmin nauhoittamia, aiempien albumien Japanin-versioiden sisältämiä lisäkappaleita, kuten Iron Maiden -cover "Aces High", Europe-cover "Scream of Anger", sekä yhtyeen aiemmin nauhoittamia omia kappaleita. Levyllä kuullaan myös täysin ennen kuulematon Judas Priest -cover "Starbreaker". Sama ensipainosversio sisälsi myös ykköslevyllä bonuskappaleen ""Lament of a Mortal Soul"", sekä ""Ravenous""-kappaleen musiikkivideon. Kakkoslevy sisälsi bonuskappaleiden lisäksi musiikkivideon ""Wagesin"" edeltäjäalbumilta "Burning Bridgesiltä" julkaistun musiikkivideon ""The Immortal"".


title: Siperiansirri

text: Siperiansirri ("Calidris subminuta" tai "Erolia subminuta") on kahlaaja, joka pesii Siperiassa. Lajin nimesi Louis Jean Pierre Vieillot 1819.


title: Siperiansirri

text: Linnun pituus on 13-14 cm, siipien kärkiväli 33-35 cm ja paino 23-37 g. Siperiansirrin selässä on mustia ja ruskeita alueita, myös pää on ruskea. Vatsa ja rinta ovat valkoisia. Sukupuolet ovat samanvärisiä. Siperiansirri on lähes samannäköinen kuin amerikansirri, joka on myös harvinainen Euroopassa.


title: Siperiansirri

text: Siperiansirri pesii Siperian taigalla Ob-joelta Anadyrille, Beringinsaarella ja pohjoisilla Kuriileilla sekä Ohotanmeren pohjoisrannikolla, mahdollisesti myös etelämpänä. Maailman populaation koko on 25 000–100 000 yksilöä. Lajin kanta on elinvoimainen, mutta sen elämästä tiedetään toistaiseksi vähän. Se on muuttolintu, joka talvehtii pääosin Kaakkois-Kiinasta Bangladeshiin, Malakan niemimaalla, Indonesiassa, Filippiineillä ja vähäisessä määrin Australiassa. Harvinaisena sitä tavataan vielä Uudessa-Seelannissa.


title: Siperiansirri

text: Lintu on harvinainen Euroopassa, ja Suomessa se havaittiin ensimmäisen kerran 26.–28. kesäkuuta 2007 Kotkan Kaarniemenlahdella eli Salminlahdella.


title: Siperiansirri

text: Pesii arktisella tundralla ja taigalla, sekä rannikolla että mantereella. Suosii vetisiä, soistuneita maita ja lampia. Muuttomatkoilla ja talvehtimisalueilla se elää sekä rannikon vuorovesirajalla että sisämaan kosteikoilla.


title: Siperiansirri

text: Pesä on maassa varvikon suojassa. Juuri muuta tietoa lisääntymisestä ei ole saatavilla, mutta pesimätiedot lienevät pääpiirteissään samat kuin muidenkin arktisten sirrien.


title: Siperiansirri

text: Etsii mudasta hyönteisiä, nilviäisiä ja muita pieniä selkärangattomia.


title: Sberbank

text: Sberbank () on Venäjän suurin pankki. Sberbank hallitsee kolmasosaa Venäjän kaikista pankkitalletuksista. Pankin oman ilmoituksen mukaan sillä on 137 miljoonaa yksityisasiakasta.


title: Sberbank

text:
Sberbankin suurin omistaja on Venäjän keskuspankki eli käytännössä Venäjän valtio. Sberbankin johtaja raportoi toiminnastaan suoraan Vladimir Putinille. Brittiläisten tutkijoiden mukaan Sberbankia pitäisi kohdella osana Venäjän valtiota, samaan tapaan kuin Gazpromia ja Rosneftiä.
Pankin osake noteerataan Moskovan pörssissä (MOEX), jonka keskeisissä osakeindekseissä pankin osake on yksi yleisindeksin tärkeimmistä (14 % paino kesällä 2013).


title: Sberbank

text: Kevään 2012 listauksessaan talousjulkaisu Forbes luokitteli yhtiön Venäjän neljänneksi suurimmaksi ja maailman 90. suurimmaksi julkisesti noteeratuksi yhtiöksi Forbes Global 2000-listallaan. Vuoden 2015 listauksessa pankki oli yhä Venäjän neljänneksi suurin julkisesti noteerattu yritys, mutta maailmanlistan sija oli enää 124:s.


title: Sberbank

text: Sberbankilla on neljä tytäryhtiötä veroparatiiseissa Caymansaarilla, neljätoista Kyrpoksella, viisi Bermudalla, kolme Luxemburgissa, kaksi Sveitsissä ja kaksi Brittiläisillä Neitsytsaarilla.


title: Sberbank

text: Sberbank rahoittaa Venäjän johdon poliittisia hankkeita. Sen kautta on esimerkiksi Venäjän hallituksen myötävaikutuksella kerätty rahaa Venäjän hallituksen tavoitteita ajaville Ukrainan separatisteille.


title: Sberbank

text: Sberbank on ollut vuodesta 2014 lähtien USA:n ja EU:n pakotelistalla.


title: Sberbank

text: Suomen entinen pääministeri Esko Aho on Sberbankin hallintoneuvoston jäsen. Jyrki Talvitie toimii Sberbankin johtotehtävissä.


title: Sberbank

text: Sberbankin nimi juontaa juurensa vuodesta 1841, mutta nykymuotoinen julkinen osakeyhtiö perustettiin 1991. Venäjän valtion enemmistöomistuksessa se on selvinnyt pankkikriisit ja hallitsee pankkisektoria suurella markkinaosuudellaan yhdessä toisen valtio-omisteisen VTB-pankin kanssa.


title: Theodor Kaluza

text: Theodor Franz Eduard Kaluza (9. marraskuuta 1885 – 19. tammikuuta 1954) oli saksalainen fyysikko, joka tunnetaan Kaluzan-Kleinin teorian kehittäjänä. Teoria yhdistää sähkömagneettisen vuorovaikutuksen ja gravitaation, samalla lisää viidennen ulottuvuuden. Viisi vuotta teorian keksimisestä Oskar Klein korjasi teorian puutteita.


title: Theodor Kaluza

text: Kaluza syntyi vuonna 1885 Ratiborissa, Saksassa (nyk. Raciborz, Puola). Kaluzan perheen suku oli asunut Ratiborissa noin 300 vuotta. Kaluzan isä, Max Kaluza, oli englannin kielen ja englannin kirjallisuuden ammattilainen. Kaluza oli perheen ainoa poika. Hän näytti lahjakkuutensa kouluvuosinaan ja pääsi Königsbergin Albertus-yliopistoon opiskelemaan matematiikkaa. Kaluza meni naimisiin habilitaationsa jälkeen ja työskenteli dosenttina Königsbergin yliopistossa.


title: Zodiac (elokuva)

text: Zodiac on vuonna 2007 ensi-iltansa saanut rikosdraamaelokuva. Elokuvan ohjasi David Fincher, ja pääosissa ovat Jake Gyllenhaal ja Mark Ruffalo.


title: Zodiac (elokuva)

text: Vuonna 2016 "Zodiac" äänestettiin BBC:n kyselyssä tämän vuosisadan 12. parhaaksi elokuvaksi. Äänestäjinä oli 177 elokuva-asiantuntijaa eri puolilta maailmaa.


title: Zodiac (elokuva)

text: Elokuva pohjautuu tositapahtumiin. 1960- ja 1970-luvuilla San Franciscossa toimi sarjamurhaaja, joka kutsui itseään nimellä Zodiac. Zodiac lähetti mm. sanomalehti San Francisco Chronicleen kryptogrammeja sisältäviä kirjeitä. Elokuva seuraa neljän eri rikostutkijan (mm. Dave Toschin) työtä, kun he yrittävät selvittää Zodiacin henkilöllisyyttä.


title: Zodiac (elokuva)

text: Elokuva kertoo pääosin poliisien arkisesta uurastuksesta jutun kimpussa. Johtolankoja on vähän ja mahdollisten syyllisten lista pitkä. Poliisien lisäksi juttuun uppoutuu myös Chroniclen nuori piirtäjä Robert Graysmith.


title: Zodiac (elokuva)

text: Elokuvan teatteriversion kesto on 157 minuuttia ja ohjaajan version 162 minuuttia.


title: Laasti

text:
Laasti on jostakin sideaineesta, tavallisesti sammutetusta kalkista tai sementistä, hiekasta ja vedestä valmistettu seos, jota käytetään sitomaan muurikiviä toisiinsa sekä seinä-, perustus- ja kattopintojen rappausoikaisussa, tasoituksessa ja viimeistelyssä. Laastia voidaan käyttää myös erilaiseen kiinnitykseen (esimerkiksi lattia- tai seinälaattojen kiinnitykseen) sekä moneen muuhun rakennustyöhön.
Tyypillisesti laasti valmistetaan työmaalla sekoittamalla kuiva-aine (sementti ja sideaine) veteen. Laastin valmistamista käsin ei harjoiteta nykyään käytännössä laisinkaan. Laastinsekoittamiseen käytetään tyypillisesti joko porakoneeseen kiinnitettävää laastivispilää tai erillistä laastinsekoittajakonetta.


title: Laasti

text: Laasteja nimitetään sideaineen mukaan kalkki-, hydraulinen kalkki-, kalkkisementti-, sementti-, muuraussementti-, kipsi- ja kipsikalkkilaasteiksi. Runkoaineen perusteella laasteja nimitetään hienolaasteiksi, karkealaasteiksi ja roiskerappauslaasteiksi.


title: Ionela Târlea

text: Ionela Târlea (ent. Târlea-Manolache, s. 9. helmikuuta 1976, Râmnicu Vâlcea) on romanialainen yleisurheilija, joka kilpailee pikajuoksussa sekä 400 metrin aitajuoksussa.


title: Ionela Târlea

text: Târlea osallistui 1992 Soulin nuorten MM-kisoihin, joissa hän juoksi kolmanneksi 400 metrin juoksussa ajalla 52,13 ja oli mukana Romanian joukkueessa, joka voitti 4 x 400 metrin viestijuoksun. Seuraavana vuonna hän voitti nuorten Euroopan-mestaruuden 400 metrin aidoissa ja 1994 Lissabonin nuorten MM-kisoissa kultaa 400 metrin aidoissa ajalla 56,25 ja oli mukana Romanian joukkueessa, joka voitti pronssia 4 x 400 metrin viestissä. Vuonna 1995 hän juoksi 400 metrin aidoissa toiseksi Universiadeissa, voitti nuorten EM-kultaa sekä sijoittui seitsemänneksi Göteborgin MM-kisoissa ajalla 55,46. Seuraavana vuonna hän oli Atlantan olympialaisissa seitsemäs ajalla 54,40. Pariisin sisäratojen MM-kisoissa 1997 hän sijoittui 400 metrillä neljänneksi ajalla 52,06.


title: Ionela Târlea

text: Târlea voitti 1998 sisäratojen EM-hopeaa Valencian sisäratojen EM-kisoissa 400 metrillä ja ulkoratojen EM-kultaa Budapestin EM-kisoissa 400 metrin aidoissa. Kauden lopussa hän oli yleisurheilun maailmancupissa 400 metrin aidoissa neljäs ajalla 54,01 ja GP-finaalissa 400 metrillä kuudes ajalla 51,04. Seuraavana vuonna hän voitti Maebashin sisäratojen MM-kisoissa kultaa 200 metrin juoksussa ajalla 22,39. Myöhemmin samana vuonna hän voitti Universiadit ja Euroopan cupin 400 metrillä. Hän juoksi Sydneyn olympialaisissa 2000 400 metrin aidoissa kuudenneksi. Seuraavana vuonna hän karsiutui Lissabonin sisäratojen MM-kisoissa 400 metrin välierissä ja sijoittui Edmontonin ulkoratojen MM-kisoissa 400 metrin aidoissa kuudenneksi. Kauden lopussa hän oli samassa lajissa GP-finaalissa myös kuudes. Vuonna 2002 Târlea voitti 400 metrin aidoissa EM-kultaa Münchenin EM-kisoissa ja sijoittui yleisurheilun maailmancupissa neljänneksi.


title: Ionela Târlea

text: 2003 Târlea voitti Euroopan cupissa 400 metrin aidat ja sijoittui toiseksi 200 metrillä. Myöhemmin samana vuonna hän oli Pariisin MM-kisoissa neljäs ja kolmas. Seuraavana vuonna hän juoksi Budapestin sisäratojen MM-kisoissa neljänneksi 400 metrillä ja oli mukana voittamassa 4 x 400 metrin viestissä pronssia. Myöhemmin samana vuonna hän voitti olympiahopeaa 400 metrin aidoissa Ateenan olympialaisissa ajalla 53,38. Kauden lopussa hän oli viides.


title: Ionela Târlea

text: Târlea sijoittui 2005 Euroopan cupissa viidenneksi 200 metrillä ja neljänneksi 400 metrillä. Hän voitti 2007 Romanian sisäratojen mestaruuden 60 metrin juoksussa ja karsiutui 400 metrillä sisäratojen EM-kisojen välierissä.


title: Kypsyminen

text: Kypsyminen tarkoittaa tavallisesti hedelmien ja siemenien valmistumisen viimeisiä vaiheita ennen varisemista ja leviämistä. Siemeniin kerääntyy kypsyessä vararavinnoksi hiilihydraatteja ja valkuaisaineita. Osa hiilihydraateista voi muuttua rasvoiksi. Siementen vesipitoisuus laskee kypsissä jyvissä 15–18 prosenttiin. Omenissa, luumuissa ynnä muissa "mehevissä" hedelmissä ja marjoissa tärkkelys muuttuu sokeriksi, kivennäissolujen määrä kasvaa, orgaaniset hapot ja parkkiaineet hajoavat ja näin syntyy hajoavia öljyjä ja väriaineita, vesipitoisuus nousee esimerkiksi omenassa 84 prosenttiin. Kypsyessä hedelmien hapan maku muuttuu imeläksi ja soluseinien niin sanotut pektiiniaineet hajoavat ja hedelmä pehmenee.


title: Kypsyminen

text: Etyleeniä käytetään muun muassa Yhdysvalloissa banaanien ja tomaattien kuljetuksessa, koska etyleeni jouduttaa hedelmien ja marjojen kypsymistä. Etyleeniä syntyy ns. aukeavissa hedelmissä.


title: Kypsyminen

text: Otavan tietosanakirja Fokus


title: Erki Nool

text: Erki Nool (s. 25. kesäkuuta 1970 Võru) on virolainen kymmenottelija, lajin olympiavoittaja ja poliitikko.


title: Erki Nool

text: Nool saavutti ensimmäisen kymmenottelun arvokisamitalinsa voittaessaan Euroopan mestaruuden Budapestissa 1998. Hän saavutti pistemäärän 8667 voittaen toiseksi sijoittuneen Suomen Eduard Hämäläisen 80 pisteellä.


title: Erki Nool

text: Sydneyn olympialaisissa 2000 Nool nousi vaikeuksien kautta voittoon. Hänelle merkittiin aluksi kiekonheitossa kolme hylättyä suoritusta, mutta ylituomari kumosi viimeisen heiton yliastumistuomion ja heiton pituudeksi mitattiin 43,66. Muiden joukkueiden vastaprotesteja ei hyväksytty. Noolin kultamitalipisteet olivat 8641, hopeaa sai Roman Šebrle tuloksella 8606.


title: Erki Nool

text: Nool saavutti hopeaa seuraavan vuoden MM-kisoissa Edmontonissa uudella Viron ennätyksellä 8815 – kultaa voitti Tomáš Dvořák MM-kisaennätyksellä 8902. Nool saavutti hopeaa myös Münchenin EM-kilpailuissa 2002 pistemäärällä 8438. Roman Šebrle voitti mestaruuden pistein 8800.


title: Erki Nool

text: Nool on saavuttanut viisi mitalia sisäratojen arvokisaohjelmassa olevassa seitsenottelussa: kultaa EM-kisoissa 1996, hopeaa MM-kisoissa 1997 ja 1999 sekä pronssia EM-kisoissa 2000 ja 2002.


title: Erki Nool

text: Nool on palkittu Viron Punaisen Ristin 1. luokan kunniamerkillä eli suurristillä vuonna 2001.


title: Erki Nool

text: Nool valittiin Isänmaan ja Res Publican liitosta Viron parlamenttiin, Riigikoguun vuoden 2007 vaaleissa.


title: Hypsilophodon

text: Hypsilophodon ("korkeaharjainen hammas") oli pieni varhaisliitukaudella noin 120 miljoonaa vuotta sitten elänyt kasvinsyöjä. "Hypsilophodon" kasvoi 2,3 metriä pitkäksi ja painoi 50 kg. Sen fossiileja on löydetty Englannista, varsinkin Wightsaarelta sekä Espanjasta ja Yhdysvaltojen Etelä-Dakotasta. "Hypsilophodon" esiintyy myös Michael Crichtonin romaanissa "Dinosauruspuisto".


title: Hypsilophodon

text: "Hypsilophodonilla" oli pieni pää, jossa oli isot, tarkat silmät. Hampaat ja leuat olivat sopeutuneet hyvin kasvien hienontamiseen. Sillä oli noin 30 hammasta leuoissaan. Toisin kuin kehittyneemmillä ornitopodeilla kuten "Dryosauruksella", "Hypsilophodonilla" oli sarveisnokassa ylähampaita. "Hypsilophodon" keräsi kasveja nokallaan, sulloi ne tilaviin poskipusseihinsa ja jauhoi ne hampaillaan. Eturaajat olivat lyhyet ja viisisormiset. Tylpissä sormissa sillä oli vahvat kynnet. Takaraajat olivat pitkät ja soveltuneet nopeaan juoksemiseen. Takaraajoissaan sillä oli neljä eteenpäin osoittavaa varvasta. Nivelsiteiden jäykistämä pitkä häntä toimi vastapainona eläimen juostessa. Suojautuakseen petoteropodeilta "Hypsilophodon" ei voinut tehdä muuta kuin paeta. "Hypsilophodontidae"-heimon dinosaurukset kuuluivat nopeimpiin kasvinsyöjiin, joten sen nopeus riitti karistamaan useimmat pedot kannoilta.


title: Hypsilophodon

text: Useita "Hypsilophodonin" fossiileja on löydetty lähekkäin Wightsaarelta, joten ne ilmeisesti elivät laumassa. Ryhmässä ne olivat paremmassa turvassa pedoilta, sillä laumassa oli enemmän silmäpareja tarkkailemassa mahdollista vaaraa.


title: Hypsilophodon

text: "Hypsilophodonin" ensimmäiset jäännökset löydettiin vuonna 1849 Etelä-Englannista samoista Wealdenin kivikerrostumista kuin "Iguanodon" aiemmin. Luiden uskottiinkin kuuluneen nuorelle "Iguanodonille". Myöhemmin englantilainen biologi Thomas Henry Huxley vakuuttui, että kyse oli uudesta suvusta ja nimesi sen hampaissa näkyvien harjanteiden mukaan vuonna 1869. Hän päätteli, että tämä pieni dinosaurus liikkui takaraajoillaan, vaikka siihen aikaan monet pitivät dinosauruksia kömpelöinä nelijalkaisina eläiminä.


title: Hypsilophodon

text: Aluksi "Hypsilophodonin" luultiin elävän puissa, sillä sen isovarvas kuvattiin koukistuneeksi. Tällaisilla jaloilla se olisi pystynyt tarttumaan paremmin oksiin kiipeillessään. Varhaisissa rekonstruoinneissa "Hypsilophodon" kuvattiin puunoksalla istumassa kuten nykyiset puukengurut. Yli 100 vuotta uskottiin, että "Hypsilophodon" eli puissa. Vuonna 1974 paleontologi Peter Galton huomasi, ettei se pystynyt tarttumaan raajoillaan oksiin. Nykyisen käsityksen mukaan "Hypsilophodonit" liikkuivat maan päällä, johon niiden jalat soveltuivat paremmin.


title: Kuoleman moottoritie

text: Kuoleman moottoritieksi kutsutaan tieosuutta Kuwaitissa, joka tunnetaan virallisesti nimellä moottoritie 80. Se vie Al-Kuwaitista Abdaliin Irakin vastaiselle rajalle. Persianlahden sodan loppuvaiheessa vuonna 26. helmikuuta 1991 Irakin vastainen koalitio tai liittouma tuhosi Kuwaitin pääkaupungista perääntyvien Irakin vakinaisen armeijan ja palestiinalaismilitanttien saattueen, jossa oli tuhansia ajoneuvoja. Muitakin, merkittäviä saattueita tuhottiin samoihin aikoihin vastaavalla tavalla. Al-Kuwaitista Irakin Basraan kulkevalla rannikkotiellä tuhottiin Saddam Husseinin eliittijoukkojen eli kansalliskaartin saattue.


title: Kuoleman moottoritie

text: Helmikuun 24. USA:n johtama liittouma käynnisti maahyökkäyksen, joka kukisti muutamissa taisteluissa ilmaiskujen nujertaman Irakin armeijan varsin helposti. Irakilaisten (Al-)Kuwaitissa ollut armeijakunta vetäytyi takaisin Irakiin yhtenä valtavana autosaattueena ja muutamana pienempänä saattueena.


title: Kuoleman moottoritie

text: Aavikolla kulkeva saattue oli helppo maali täydellisen ilmaherruuden saavuttaneelle liittoumalle. Kriitikkojen mielestä kyseessä ei ollut varsinaisesti taistelu vaan yksipuolinen tuhoaminen. Oman traagisen sävynsä tuovat saattueessa todennäköisesti olleet kuwaitilaiset panttivangit, ihmiskilvet.


title: Kuoleman moottoritie

text: Sotilaskalustoa, ajoneuvoja, ryöstösaaliista ja ihmisten palaneita ruumiita täynnä ollut kilometrien mittainen tieosuus tunnettiinkin pian nimellä ""kuoleman moottoritie"" (). Tien varrelle jäänyt käyttökelpoinen omaisuus hävisi ryöstelijöiden ja keräilijöiden mukaan. Romut raivattiin tien sivuun. Kuolleet haudattiin lähistölle joukkohautoihin. Vainajien määrää ei tällöin laskettu. Autonromutkin on sittemmin siivottu pois omaan ""joukkohautaansa"".


title: Niittokone

text: Niittokone on nurmirehun tai heinän leikkaamiseen tarkoitettu maatalouskone. Niittokone katkaisee leikattavat kasvit, mutta ei silppua niitä. Katkaiseminen tapahtuu vanhimmissa malleissa yleensä edestakaisin liikkuvilla tai uudemmissa malleissa pyörivillä terillä. Niittokoneiksi kutsutaan myös kaislojen katkaisemiseen tarkoitettuja vesistöjen hoitokoneita.


title: Niittokone

text: Niittokoneen ja ruohonleikkurin tärkein ero on siinä, että niittokone jättää leikatun kasvimassan ehjäksi, kun puutarhassa käytettävä ruohonleikkuri samoin kuin maataloudessa tuorerehun korjuussa käytettävä niittosilppuri silppuavat kasvimassan pieneksi silpuksi. Työnnettäviä niittokoneita voidaan käyttää pitempään heinään kuin ruohonleikkureita ja ne ovat myös käyttökelpoisempia epätasaisessa maastossa. Uudemmissa traktorivetoisissa niittokoneissa heinä tai ruoho voidaan eri asteisesti myös murskata, mikä voi olla tarpeen heinän tai ruohon kuivumisen nopeuttamiseksi esimerkiksi säilörehua tehtäessä. Tällaista nykyaikaisempaa niittokonetta nimitetään niittomurskaimeksi.


title: Niittokone

text: Uudemman tyyppisiin niittokoneisiin kuuluu esimerkiksi lautasniittokone, jossa leikkaavat terät ovat pyörivien lautasten kehällä vapaasti kääntyvästi kiinnitettynä. Pelkän niittämisen ohella niittokonetyypit voivat sisältää myös murskaimen, jolloin kyseessä on niittomurskain. Niittokone on yleensä nostolaitekiinnitteinen. Se voi olla joko traktorin perässä kannettava tai omilla renkaillaan hinattava.


title: Niittokone

text: Etenkin traktoreiden yleistymisen alkuvaiheessa käytettiin mekanismiltaan hevosvetoista vastaava edestakaisin liikkuvan terän niittokoneita.


title: Niittokone

text: Hevosvetoisessa niittokoneessa pyörien liike muutetaan vivuston välityksellä leikkuuterän edestakaiseksi liikkeeksi, joka katkaisee heinän. Yksi vivuston osista on ramppa. Edestakainen liike saa aikaan äänen, kalkatuksen. Tästä on muotoutunut kansankieleen tekemistä kuvaava termi "ramppa kalkattaa".


title: Niittokone

text: Niittokone esiteltiin Suomessa vuonna 1858. Niitä alettiin hankkia suurtiloille 1870-luvulla. Niittokone ja myöhemmin haravakone muuttivat työvoimavaltaista heinänkorjuuta merkittävästi.


title: Niittokone

text: Niittokonetta ei tule sekoittaa viljankorjuuseen tarkoitettuun elonleikkuukoneeseen, joita on ollut sekä hevos- että myöhemmin traktorivetoisina.


title: Niittokone

text: Pienehköä, kahdella, mahdollisesti vetävällä pyörällä varustettua, jalan kulkevan ajajan käyttämää niittokonetta voidaan kutsua myös koneviikatteeksi (ks. viikate).


title: Jussi Makkonen (sellisti)

text: Jussi Makkonen (s. 1979 Lieksa) on sellotaiteilija ja diplomisellisti.


title: Jussi Makkonen (sellisti)

text: Jussi Makkonen aloitti sellonsoiton 7–vuotiaana Pielisen-Karjalan musiikkiopistossa Lieksassa. Sibelius-Akatemian nuorisokoulutukseen hänet valittiin 1993 ja 1996 hän aloitti yliopisto-opinnot Sibelius-Akatemiassa professori Martti Rousin johdolla. Musiikin maisteriksi hän valmistui vuonna 2005. Mestarikursseilla häntä ovat ohjanneet mm. professorit Arto Noras, Erkki Rautio ja Frans Helmersson.


title: Jussi Makkonen (sellisti)

text: Voitettuaan Eurovision nuorten solistien kilpailun Suomen karsinnan vuonna 1996 Jussi Makkonen on ollut kysytty esiintyjä niin Suomessa kuin ulkomailla. Vuosina 1996-1998 Makkonen toimi EU:n nuoriso-orkesterin ja Gustav Mahler –orkesterien jäsenenä.


title: Jussi Makkonen (sellisti)

text: Vuonna 2008 levy-yhtiö Naxos julkaisi Makkosen Sibelius –levyn kansainväliseen levitykseen, jonka jälkeen hän on esittänyt Sibeliusta sadoille tuhansille kuulijoille konserteissaan Suomessa, Hongkongissa, Filippiineillä, Indonesiassa, Vietnamissa, Yhdysvalloissa, Kanadassa, Virossa, Romaniassa, Moldovassa, Kreikassa, Italiassa, Tanskassa, Saksassa, Belgiassa, Norjassa, Unkarissa, Itävallassa Meksikossa, Ruotsissa ja Turkissa. Makkosen kiertueet on uutisoitu näyttävästi niin Suomessa kuin kansainvälisestikin, ja hän on esiintynyt monien tv- ja radioasemien musiikkiohjelmissa Suomessa, Yhdysvalloissa, Indonesiassa, Vietnamissa, Filippiineillä ja Romaniassa.


title: Jussi Makkonen (sellisti)

text: Makkonen on konsertoinut Suomessa ja ulkomailla useiden suomalaisten eturivin pianistien kanssa, kuten Folke Gräsbeck, Risto Lauriala, Ville Matvejeff, Violeta Petrova, Terhi Dostal, Esa Ylönen, Kalle Toivio, Ruusamari Teppo ja Rait Karm. Vuodesta 2013 alkaen hän on tehnyt säännöllisesti yhteistyötä pianotaiteilija Nazig Azezianin kanssa.


title: Jussi Makkonen (sellisti)

text: Makkosen Konserttikeskukselle käsikirjoittamat ja ideoimat tarinalliset Sibelius- ja Merikanto –konsertit tavoittivat vuosien 2010–2017 aikana yli puoli miljoonaa koululaista eri puolilla Suomea pidetyissä konserteissa.


title: Jussi Makkonen (sellisti)

text: Tammikuussa 2015 julkaistiin Sibelius -aiheinen "Soiva metsä – lasten kuvakirja", jonka kuvitti ja kirjoitti Katri Kirkkopelto. Kirjan mukana olevalla äänitteellä Jussi Makkonen tulkitsee Sibeliusta yhdessä pianisti Nazig Azezianin kanssa. Kirjan mukana oleva cd-levy äänitettiin Ainolassa ja levylle myönnettiin kultalevy vuonna 2015 ensimmäisenä suomalaisena klassisena sello-piano levynä ja oli myös ehdolla vuoden 2016 Emma-gaalassa vuoden lastenalbumiksi. Kirja ja levy jaettiin kaikkiin Suomen alakouluihin keväällä 2015 opetusministeriön tuella. Elokuussa 2017 Makkonen vastaanotti pianisti Nazig Azezianin kanssa Soiva metsä -levystään platinalevyn ensimmäisenä suomalaisena kamarimusiikkilevynä.


title: Jussi Makkonen (sellisti)

text: Makkonen kuvasi pianisti Nazig Azezianin kanssa kesällä 2014 kaksi Sibelius-aiheista musiikkivideota Pohjois-Karjalassa, joiden tematiikka nousee Sibeliuksen häämatkasta Pieliselle. Impromptu op. 5/5 –musiikkivideo julkaistiin syyskuussa 2014 ja on saavuttanut jo kymmeniä tuhansia katsojia Suomessa ja ulkomailla. Makkosen ja Azezianin Sibeliuksen kappaleeseen Nocturno op. 24 nro 8 kuvattu musiikkivideo julkaistiin lokakuussa 2016.


title: Jussi Makkonen (sellisti)

text:
Jussi Makkonen ideoi pianisti Nazig Azezianin kanssa uuden, multimediaa sisältävän Sibelius Inspiration -konserttikokonaisuuden, jonka ensi-ilta oli Yhdysvalloissa New Orleansissa Orpheum- teatterissa syyskuussa 2015. Suomen ensi-ilta pidettiin Espoon Sellosalissa tammikuussa 2016. Sellosalissa pidetystä konsertista julkaistiin DVD ja Blue-ray huhtikuussa 2017. Taltioinnit sisältävät multimediakonsertin lisäksi musiikkivideoita, haastatteluja ja dokumentteja vuosilta 2012–2016.
Sibelius Inspiration – konsertin multimedia on toteutettu yhteistyössä amerikkalaisen ohjaaja ja kuvaaja Aira Vehaskarin (Blooming Rock Oy) kanssa. Konserttikokonaisuudessa on mukana myös muita visuaalisia elementtejä: suomalainen muotisuunnittelija Mert Otsamo toteutti esiintyjien asut innoituksenaan konsertin luontoaiheiset videot. Sibelius Inspiration – multimediakonserttia on esitetty Suomessa jo yli 100 kertaa, ja vuonna 2017 konsertti nähtiin muun muassa Ruotsissa, Romaniassa, Unkarissa, Yhdysvalloissa ja Meksikossa.


title: Jussi Makkonen (sellisti)

text: Jussi Makkonen johti vuosina 2008–2015 Pielinen soi -festivaalia yhdessä veljensä, sellotaiteilija Matti Makkosen kanssa. Vuonna 2015 Jussi Makkonen oli perustamassa Monola-seuraa, jonka ensimmäisenä konkreettisena toimenpiteenä oli Jean ja Aino Sibeliuksen häämatkakohteen, Pielisen rannalla sijaitsevan Monolan aitan kunnostaminen kulttuuri- ja matkailukäyttöön. Eduskunnan puhemies Maria Lohela avasi Leader-hankkeena kunnostetun Monolan aitan ensimmäistä kertaa järjestetyllä Monola-juhlaviikolla Lieksassa heinäkuussa 2017. Monolan aitan kunnostamisen Leader-hankkeena mahdollistivat Jussi Makkosen omarahoitusosuudeksi lahjoittamat levy- ja konserttituotot. Jussi Makkonen on toiminut Monola-seuran varapuheenjohtajana sen perustamisesta lähtien. Makkonen toimii Lieksassa ja muualla Pielisen-Karjalassa vuosittain järjestettävän Monola-juhlaviikon taiteellisena johtajana.


title: Jussi Makkonen (sellisti)

text:
Jussi Makkonen on levyttänyt kamarimusiikkia muun muassa sopraano Johanna Rusanen-Kartanon ja baritoni Esa Ruuttusen kanssa.
Vuonna 2013 julkaistiin urkutaiteilija Kalevi Kiviniemen "Joulun legenda" –levy, jolla esiintyy vierailevina taiteilijoina sellisti Jussi Makkosen lisäksi myös sopraano Karita Mattila. Tammikuussa 2015 julkaistiin Sibeliuksen syntymän 150-vuotisjuhlavuoden levy, jolla esiintyvät Jussi Makkosen lisäksi myös pianisti Nazig Azezian, baritoni Esa Ruuttunen, mezzosopraano Annastiina Tahkola ja viulisti Susanna Mieskonen-Makkonen.


title: Jussi Makkonen (sellisti)

text: Jussi Makkosen taiteellista työtä ovat tukeneet muun muassa OKO-pankki, Suomen Kulttuurirahasto sekä Jenny ja Antti Wihurin rahasto.


title: Jussi Makkonen (sellisti)

text: Hämeenlinnan Sibelius-seura myönsi Jussi Makkoselle Sibelius-syntymäkotimitalin vuonna 2014 hänen ansioistaan Sibeliuksen musiikin esittäjänä. Kalevala Korun kulttuurisäätiö myönsi Makkoselle elokuussa 2015 ja Karjalaisen Kulttuurin Edistämissäätiö huhtikuussa 2017 tunnustuspalkinnon merkittävästä työstään suomalaisen kulttuurin hyväksi.


title: Jussi Makkonen (sellisti)

text: Jussi Makkonen soittaa Henry Jay –selloa vuodelta 1757.


title: Roy Lee

text: Roy Lee (s. 23. maaliskuuta 1969 Brooklyn, New York, Yhdysvallat) on korealais-yhdysvaltalainen elokuvatuottaja, joka uudelleenfilmatisoi kuuluisia aasialaiselokuvia, esimerkkeinä elokuvat "Ring" ja "Kauna".


title: Weldon (Illinois)

text: Weldon on kunta ja kylä DeWittin piirikunnassa, Illinoisin osavaltiossa, Yhdysvalloissa. Kunnan asukasluku oli 440 vuonna 2000. Vuonna 2000 96,59 % sen asukkaista oli valkoisia, 0,68 % Amerikan alkuperäiskansoja ja loput muista etnisistä ryhmimstä.


title: Tommie Mansfield

text: Tommie (Tommy) Mansfield (oik. Pekka Nurmi; 4. huhtikuuta 1940 – 20. heinäkuuta 1981 Turku) oli suomalainen muusikko. Hän halusi itseään kutsuttavan taiteilijanimellään, vaikkei nimeään virallisesti muuttanutkaan.


title: Tommie Mansfield

text: Tommie Mansfield aloitteli muusikon uraansa 1950-luvun puolimaissa rakentamalla lahjaksi saamansa mandoliinin sähkökitaraksi. Hän soitteli kavereiden kanssa omissa piireissään, kunnes turkulainen manageri Helge Siimes värväsi hänet Sommarshow-kesäkiertueelleen vuonna 1961. Jussi Raittinen esiintyi samalla kiertueella. 1960-luvun lopulla Raittinen ja Tommie perustivat rock and roll -yhtyeen "Tommie Mansfield Group". Heidän lisäkseen yhtyeeseen kuuluivat Antero Jakoila, Hillel Tokazier ja Pertti Kilpeläinen. 1970-luvun alussa hän oli kitaristina Uudenmaankatu 15 nimisessä bändissä, jonka perustivat Olli Pellikka ja Kari Purssila.


title: Tommie Mansfield

text: Tommie Mansfield esiintyi ensimmäisessä Ruisrockissa 1970, jossa ensimmäisenä yhtyeenä lavalla oli Lahden seudulta kotoisin oleva Charlies. Tommie Mansfield Group & Jussi Raittinen esiintyi Ruisrockissa vuonna 1971. Kesällä 1972 Mansfield esiintyi Helsingin Popfestivaalit-nimellä Keimolassa järjestetyillä festivaaleilla, jotka tunnetaan paremmin nimellä Mutafestivaalit tai Rock, Rauha & Rakkausfestivaalit. Tommie Mansfield soitti pedal steel -kitaraa apunaan taustajoukot festivaaleilla myös esiintyneestä Orient Express-yhtyeestä sekä kitaristi Petri Puhtila, jotka yhdessä esiintyivät nimellä Tommie Mansfield Group. Helsingin Sanomien 13.8.1972 julkaistussa arviossa todetaan, että Tommien pedal steel -soitto hukkui tällä kerralla mutaan. Vuonna 1976 hän esiintyi yksin, tosin väliajalla ennen Chuck Berryä ja järjestäjien kiusaksi. Järjestysmiehet vastasivat kiusaan irrottamalla pistokkeen pistorasiasta, joten Tommien jammailua sai ihailla vain eturivin yleisö. Tommie asui 1970-luvulla melkoisen erakkona pienessä huonokuntoisessa piharakennuksessa Turussa Nummenmäellä, osoitteessa Vanha Hämeentie 44. Asuinrakennus on edelleen käytössä, mutta piharakennus, jossa sijaitsi myös asukkaiden jäteastiat ja ulko-wc:t, on jo purettu.


title: Aberdeen (Washington)

text:
Aberdeen on kaupunki Grays Harborin piirikunnassa, Washingtonin osavaltiossa, Yhdysvalloissa. Kaupungin perusti uudisasukas Samuel Benn vuonna 1884. Vuonna 2000 kaupungissa oli 16 461 asukasta. Kaupunki on piirikunnan taloudellinen keskus. Sen naapurikaupunkeja ovat Hoquiam ja Cosmopolis.
Aberdeen markkinoi itseään fraasilla ”Gateway to the Olympic Peninsula”. Kaupunki tunnetaan kenties parhaiten grunge rockin syntymäpaikkana, sillä kaupungissa syntynyt Kurt Cobain ja Kaliforniasta muuttanut Krist Novoselic perustivat Nirvana-yhtyeen Aberdeenissa.


title: Aberdeen (Washington)

text: Kaupungin läpi virtaavat muun muassa Chehalisjoki ja sen sivujoki Wishkah.


title: Carlo Alberto dalla Chiesa

text: Carlo Alberto dalla Chiesa (27. syyskuuta 1920 – 3. syyskuuta 1982) oli Italian karabinieerien kenraaliluutnantti (generale di corpo d'armata) ja apulaiskomentaja. Hän tuli tunnetuksi terrorisminvastaisesta taistelusta 1970-luvulla ja joutui myöhemmin mafian murhaamaksi.


title: Carlo Alberto dalla Chiesa

text: Carlo Alberto dalla Chiesa syntyi Saluzzossa perheeseen jonka perinteitä han jatkoi. Hänen isänsä Romano dalla Chiesa oli karabinieerien kenraali jonka pojista Carlo Alberton lisäksi myös Romolosta tuli kenraali, kun taas kolmas poika Romeo valitsi pankkiirin uran.


title: Carlo Alberto dalla Chiesa

text: Dalla Chiesa liittyi armeijaan toisen maailmansodan aikana ja taisteli vuonna 1941 aliluutnanttina Jugoslavian rintamalla Montenegrossa. Seuraavana vuonna hän sai siirron karabinieerijoukkoihin missä hänelle annettiin oma piiri ("tenenza") valvottavaksi San Benedetto del Trontossa minne hän jäi siihen asti kunnes aselepo liittoutuneiden kanssa astui voimaan syyskuussa 1943. Sodan loputtua kapteeniksi ylennyt Dalla Chiesa siirrettiin Sisiliaan. Hänet sijoitettiin vasta perustettuun osastoon CFRB ("Comando Forze Repressione Banditismo") jossa hän muun muassa osallistui tunnetun rikollisen Salvatore Giulianon etsimiseen. Hän sai silloin ensimmäiset kokemuksensa siihen aikaan vielä vanhanaikaisesta ja pääasiassa maaseudulla vaikuttavasta mafiasta ja sen yhteistyöstä vanhoillisten maanomistajien kanssa näiden taistelussa maatyöläisten ammattiliittoja vastaan. Ollessaan sijoitettuna Corleoneen hän sai myös ensimmäiset kokemuksensa siitä miten vaikeaa oli saada mafian jäsenet tuomituksi rikoksista. Selvitettyään omasta mielestään 1948 tapahtuneen ammattiyhdistysjohtaja Placido Rizzotton murhan hän saattoi vain todeta että tuomioistuin vapautti kaikki syytetyt todisteiden puutteessa. Tämän epäonnistumisen jälkeen Dalla Chiesa sai 1951 siirron pois Sisiliasta toisiin tehtäviin.


title: Carlo Alberto dalla Chiesa

text: Palveltuaan Roomassa, Torinossa ja Milanossa Dalla Chiesa palasi 1966 Sisiliaan everstinä ja Palermoon sijoitetun 12. karabinieeripataljoonan (vuodesta 2017 rykmentti) komentajana missä asemassa hän vaikutti vuosina 1966-1973. Niiden 15 vuoden aikana kun hän oli ollut poissa Sisiliasta mafia oli suurilta osin hylännyt maaseudeun ja siirtynyt kaupunkien tarjoamien uusien tulomahdollisuuksien pariin, erityisesti rakennusalalle ujuttaen jäseniään julkiseen sektoriin. Lahjomalla poliitikkoja jotka eivät jo olleet mafian jäseniä rikosjärjestö sai pian vahvan aseman kaupungeissa. Dalla Chiesa käytti menestyksekkäästi jo 1962 parlamentin komitean ("Commissione parlamentare antimafia") jäsenille esittelemäänsä menetelmää tunnistaa mafian johtajia, mikä hänen mielestään ei ollut erityisen vaikeaa koska monet paikan päällä osasivat nimetä heidät. Seitsemän vuotta kestäneen Palermon komennuksensa aikana Dalla Chiesa sai koottua riittävästi todisteita 76 mafian johtavan hahmon pidätykseen.


title: Carlo Alberto dalla Chiesa

text: Lokakuusta 1973 maaliskuuhun 1977 kenraalimajuriksi ylennetty Dalla Chiesa johti Torinossa olevasta päämajastaan Punaisten prikaatien johtajien etsimistä. Tähän tarkoitukseen Dalla Chiesa perusti 22. toukokuuta 1974 aluksi 40 karabinieerin vahvuisen epärvirallisen ”vastagerillan”. Etsimiensä tavoin nämä valioagentit asuivat salaisissa osoitteissa, omistivat keksityille nimille rekisteröidyt puhelimet ja liikkuivat väärennetyillä kilvillä varustetuilla autoilla, tietoisina siitä että vastustaja jota he etsivät myös etsi heitä.


title: Carlo Alberto dalla Chiesa

text: Dalla Chiesan ryhmä onnistui käyttämällä välikätenä entistä muukalaislegioonalaista Silvano Girottoa houkuttelemaan kaksi kolmasosaa prikaatien johdosta ansaan Pinerolon rautatieasemalla 8 syyskuuta 1974. Paikalle Girottoa tapaamaan saapuneet Renato Curcio ja Alberto Franceschini pidätettiin mutta kolmas johtaja Mario Moretti oli saanut asiasta ennakkovaroituksen eikä tullut paikalle sovittuun aikaan. Vain runsas kuukausi myöhemmin, 14 lokakuuta, pidätettiin vielä kolme Punaisten prikaatien jäsentä joista yksi, järjestön perustajajäseniin kuuluva Roberto Ognibene, ampui pidättäjiään kohti surmaten karabinieeri Felice Maritanon.


title: Carlo Alberto dalla Chiesa

text: Dalla Chiesan menestys taistelussa Punaisia prikaateja vastaan johti hänet itsensä hengenvaaraan. Prikaatit alkoivat varjostaa häntä löytääkseen sopivan paikan ja ajankohdan tappaakseen hänet. Dalla Chiesa oli usein Torinon Lions Clubilla ja oli yhden käyntinsä aikana vain muutaman metrin päässä aseistautuneista tappajista jotka kuitenkin etsivät kenraalin univormussa olevaa miestä, eivätkä tienneet että Dalla Chiesa oli juuri sinä iltana siviilivaatteissa.


title: Carlo Alberto dalla Chiesa

text: Aldo Moron murhan jälkeen Dalla Chiesa sai syyskuussa 1978 hallitukselta tehtävän koordinoida kaikkien viranomaisten terrorismin vastainen toiminta, erityisesti Punaisten prikaatien tuhoamiseksi hän sai erittäin suuret valtuudet toimia oman päänsä mukaisesti. Tämä johti aika nopeasti hyviin tuloksiin. Dalla Chiesa onnistui kääntämään prikaatien Torinon jaoston johtajan Patrizio Pecin ilmiantajaksi ja syyttäjien päätodistajaksi, mistä seurasi monia pidätyksiä ja tuomioita, mutta myös Pecin veljen Roberton kuolema. Punaisten prikaatien pahamaineisin ryhmittymä, entisen kriminologian dosentin Giovanni Senzanin johtama BR-PdG (Partito della Guerriglia), tappoi Roberto Pecin kostona veljen petoksesta. Toinen vastoinkäyminen menestyksekkäiden pidätysten välissä oli epäonnistunut yritys ottaa Guido Rossan murhaaja Riccardo Dura kiinni elävänä. Huonosti valmisteltu Duran piilopaikkaan murtautuminen Genovassa 28. maaliskuuta 1980 johti tulitaisteluun joka päättyi Duran ja kolmen muun prikaatilaisen kuolemaan ja koska yhtään karabinieeria ei kuollut yhteenotossa Dalla Chiesan oli pakko henkilökohtaisesti julkisuudessa perustella kriittiselle medialle alaistensa tämänasteisen väkivallankäytön oikeutusta.


title: Carlo Alberto dalla Chiesa

text: Maaliskuussa 1982 Dalla Chiesa nimitettiin yllättäen prefektiksi Palermoon, toimenkuvanaan lopettaa toisen mafiasodan väkivalta. Sisäministeri Virginio Rognoni oli menestyksekkään terrorismin vastaisen operaation jälkeen vakuuttunut siitä että hänellä oli nyt oikea mies tähän tehtävään. Pääministeri Giovanni Spadolini vakuuttui myös asiasta Rognonin ajaessa innokkaasti Dalla Chiesan nimittämistä. Dalla Chiesa oli itse yllättynyt nimityksestä ja epäili hallituksen odottavan häneltä mafian tuhoamista jonkinlaisella ”salamasodalla” mikä ei hänen mielestään olisi oikea menetelmä mafian kaltaisen järjestön tuhoamiseksi. Valtion edustajana Sisiliassa hänellä ei olisi lainkaan samanlaisia koordinaatiomahdollisuuksia kuin Punaisia prikaateja vastaan, koska paikallinen poliisi oli Sisilian itsehallinnon (’’Governo regionale’’) alainen ja itsehallinto oli osittain mafian käsissä. Tästä syystä Dalla Chiesa pyysi valtuuksiensa laajentamista huomattavasti tavallisen prefektin valtuuksien yli mihin hallitus ei kuitenkaan katsonut voivansa suostua. Siitä huolimatta Dalla Chiesan työ edistyi nopeasti ja jo kesäkuussa 1982 viranomaiset aloittivat ensimmäiset pidätykset ja syytteiden nostamiset tunnistettuja mafian jäseniä vastaan.


title: Carlo Alberto dalla Chiesa

text: Samanaikaisesti tutkittiin yhteistyössä Guardia di Finanzan kanssa mafian ja paikallisten poliitikkojen yhteyksiä, muun muassa tarkistamalla kirkonkirjoista ketä poliitikkoja oli ollut todistajina mafiaperheiden häissä ja lasten kastetilaisuuksissa. Tämä Dalla Chiesan kehittämä menetelmä tuli mafialle yllätyksenä ja he päättivät että hänestä oli päästävä nopeasti eroon. Dalla Chiesa, hänen vaimonsa (vihitty 10. heinäkuuta) Emanuela Setti Carraro ja heidän henkivartijansa Domenico Russo murhattiin autoonsa kolmen kuukauden päästä Palermoon saapumisesta. Murhasta tuomittiin 17 maaliskuuta 1995 useita mafian jäseniä, joista päätekijänä Salvatore Riina joka sai Dalla Chiesan murhasta yhden monista elinkautistuomioistaan.


title: Carlo Alberto dalla Chiesa

text: Dalla Chiesan vaiheista Palermossa on tehty elokuva "Palermon sata päivää" ("Cento giorni a Palermo", 1984).


title: Clive Derby-Lewis

text: Clive John Derby-Lewis (22. tammikuuta 1936 Kapkaupunki – 3. marraskuuta 2016 Pretoria) oli eteläafrikkalainen, aluksi Kansallis- ja myöhemmin Konservatiivipuolueen entinen parlamentaarikko, joka tuomittiin lokakuussa 1993 kuolemaan Chris Hanin murhasta yhdessä Janusz Waluśin kanssa. Tuomiot muutettiin elinkautisiksi vankeusrangaistuksiksi vuonna 1995. Vuonna 1996 Waluz ja Derby-Lewis hakivat armahdusta Totuuskomissiolta ja tunnustivat murhan.


title: Clive Derby-Lewis

text: Totuuskomissio kieltäytyi myöntämästä armahdusta huhtikuussa 1999. Vuonna 2000 Capen korkein oikeus hylkäsi anomuksen Totuuskomission päätöksen muuttamisesta.


title: Clive Derby-Lewis

text: Kesäkuussa 2010 Derby-Lewis anoi armahdusta, koska oli jo yli 70 ja Etelä-Afrikan lakien mukaan muodollisesti pätevä saamaan armahduksen istuttuaan jo yli 15 vuotta vankilassa. Marraskuussa 2010 Derby-Lewisin asianajaja ilmoitti tämän saavan hoitoa muun muassa iho- ja eturauhasen syöpiin.


title: Clive Derby-Lewis

text: Armahdusanomukset lääketieteellisiin syihin vedoten hylättiin useaan kertaan vuosina 2011, 2013 ja 2015. Derby-Lewis vapautettiin lopulta vankilasta kesäkuussa 2015. Hän kuoli 80-vuotiaana pretorialaisessa sairaalassa 3. marraskuuta 2016.


title: Micky Moody

text: Micky Moody (s. 30. elokuuta 1950 Middlesbrough) on englantilainen rock-kitaristi, joka on vaikuttanut muun muassa Whitesnake-yhtyeessä.Virallinen sivusto


title: San Marinon Grand Prix 1993

text: San Marinon Grand Prix 1993 oli Formula 1 -sarjan historian 536. osakilpailu. Se ajettiin 25. huhtikuuta Imolassa. Kilpailun voitti ranskalainen Alain Prost.


title: Joel Edgerton

text: Joel Edgerton (s. 23. kesäkuuta 1974 Blacktown, Australia) on australialainen näyttelijä ja ohjaaja. Hänet tunnetaan muun muassa rooleistaan 2000-luvun alun "Tähtien sota" -elokuvien Owen Larsina sekä "Kuningas Arthurin" Gawainina.


title: Joel Edgerton

text: Edgertonin debyytti elokuvaohjaajana oli vuonna 2015 ensi-iltansa saanut "The Gift", josta hän sai DGA-palkintoehdokkuuden parhaan esikoisohjaajan kategoriassa.


title: Joel Edgerton

text: Vuonna 2016 Edgerton sai parhaan miespääosan Golden Globe -ehdokkuuden roolistaan elokuvassa "Loving" (2016).


title: Andrea Corr

text: Andrea Jane Corr (s. 17. toukokuuta 1974 Dundalk, Irlanti) on irlantilainen laulaja, joka on tullut tunnetuksi The Corrsin päälaulajana. Hän soittaa yhtyeessä myös tinapilliä. Corr on lisäksi näytellyt jonkin verran, lähinnä teatterissa.


title: Andrea Corr

text:
Corr on syntynyt Dundalkissa vuonna 1974. Hän on The Corrsin sisaruksista nuorin. Elokuussa 2009 Corr meni naimisiin pörssivälittäjä Brett Desmondin kanssa.
Corr julkaisi ensimmäisen sooloalbuminsa "Ten Feet High’n" vuonna 2007. Se sai kriitikoilta hyviä arvioita, mutta myynti jäi vähäiseksi. Vuonna 2009 hän esiintyi ensimmäistä kertaa ammattilaistuotannossa teatterinlavalla Old Vicin näytelmässä "Dancing At Lughnasa", ja seuraavan vuonna hän sai Jane Eyren roolin Gate Theatren sovituksessa "Kotiopettajattaren romaanista". Vuonna 2011 julkaistiin Corrin toinen sooloalbumi, coverkappaleita sisältävä "Lifelines", joka syntyi yhteistyössä tuottaja John Reynoldsin kanssa.


title: Martti Viljanen

text: Martti Viljanen voi tarkoittaa seuraavia:


title: UBOS Loitsukirja

text: UBOS Loitsukirja ("Ultimate Book of the Spell") on brittiläinen lapsille suunnattu piirrossarja. Sarjaa on esitetty Toon Disney ja Jetix -televisiokanavilla sekä suomeksi dubattuna Nelosella vuosina 2002−2004.


title: UBOS Loitsukirja

text: Kolme lasta, Cassy, Gus ja Verne, yrittävät salaa tuhota pahan Zarlak-nimisen velhon suunnitelmia. Cassyn isoisä vangitsi Zarlakin maan ytimeen monta kymmentä vuotta sitten, mutta Zarlak pystyy voimillaan ryöväämään taikavoimia maankamaralta. Verne oli ollut alussa tietämätön taikuudesta tai siihen liittyvästä, mutta hän joutui Wonderlandin taikakouluun, koska koulun rehtori Ovelias oli järjestellyt asioita ja oli huomannut, että Vernellä on erityinen lahja. Oveliasta oli auttanut myös Vernen koira, joka ilmeni vakoojaksi.


title: UBOS Loitsukirja

text: Casandra, lempinimeltään Cassy, on 11-vuotias ja todella arvostettua noitasukua. Hän on sukunsa kymmenes Casandra. Casandra sai UBOSIN pikapostipalvelusta kääpiölohikäärmeeltä. Kirjan oikeaa lähettäjää ei ole kerrottu sarjassa tähän mennessä. Casandra on tietäjäkokelas. Hänen haaveenaan on päästä tietäjäksi. Hän on todella lahjakas taikomisessa, minkä takia varsinkin Gusille ja Cassylle tulee usein leikkimielistä kinaa, jota Verne joutuu ratkomaan.


title: UBOS Loitsukirja

text: 12-vuotias Gus on puoliksi fauni. Hän on toisen vuosikurssin velho-oppilas. Gus yleensä vitsailee ja yrittää olla hauska. Jaksossa "Liekki liekkinä" lohikäärme Kalmo varasti Gusin perheen sukukalleus faunikiven ja Gus melkein menetti taikavoimansa. He saivat kiven takaisin. Gus ei yleensä saa koulussa hyviä numeroita kokeistaan ja hän on jäänyt kerran luokalleen. Gusila on vaaleat, lyhyet hiukset ja hän käyttää yleensä maastonväristä hupparia ja shortseja. Hän on kolmikon pisin ja vanhin.


title: UBOS Loitsukirja

text: Verne on 11-vuotias teknologiaan hurahtanut hieman pienikokoinen ja pullea velho. Hän pystyy korjaamaan minkä tahansa esineen vain koskemalla siihen. Verne on sukua Merlin Abrooksiukselle, joka loi taikojen taian ja tuolin, jossa on mystistä magiaa. Vern oli alussa todella huono taikakasviopissa, mutta kun hän tapasi Floran kasvien kirjan, hänestä tuli parempi. Vernen toinen nimi on Abroosius. Verne on punahiuksinen, pienikokoinen ja pelokas. Hän käyttää valkoista lyhyttä takkia ja keltaista t-paitaa. Hänen sauvansa on teleskooppivartinen morttitikku.


title: UBOS Loitsukirja

text: UBOS Loitsukirja on kirja, jonka sivut vievät taianomaisiin ja jännittäviin seikkailuihin. UBOS on se henkilö, joka vie Casandran, Gusin ja Vernen maan ytimeen teleportaatioloitsulla. Ubosia kutsutaan täydelliseksi loitsukirjaksi. On huhuja, että Ubos olisi todellisuudessa Casandran isoisoisä Ylivelho Gets.


title: UBOS Loitsukirja

text: Ylivelho Zarlak on velho, joka yrittää saada Ubosin itselleen, jotta hän pääsisi pois maan ytimestä ja valloittaisi maailman, koska Casandran isoisä Gets aikoinaan kirosi Zarlakin taikakristallivaltikkansa avulla maan ytimeen. Zarlak kerran melkein sai Ubosin käsiinsä, mutta Casandra, Gus ja Verne pelastivat Ubosin Zarlakin kynsistä. Velho Zarlakilla on kaksi apulaista Syylä ja Rokko, jotka yrittävät auttaa Zarlakia hänen juonissaan, mutta he yleensä epäonnistuvat melkein joka asiassa. Syylä ja Rokko ovat Kalkkarottia. Zarlakia kutsutaan yleensä maailman vaarallisimmaksi ja julmimmaksi velhoksi.


title: UBOS Loitsukirja

text: Lucreziá ja Borsha ovat itäeurooppalaista velhosukua olevat kaksoset. Heidät tunnetaan koulun "koviksina" ja kiusaajina. Zarlak on kaksosten isän veli eli Borshan ja Lucrezián setä. He saavat lähes aina kiitettäviä numeroita koulussa. Kuitenkin heidän perheellään on usein liittoja laavalampussa asuvan hengen, Wonderlandin koulun alkemian opettaja Tomoliscon kanssa, jolloin kaksosten vanhemmat saattavat maksaa sievoisen summan Tomoliscolle hyvästä numerosta, vaikka koekysymysten vastaukset olisivat aivan vääriä. Lisäksi he eivät siedä sitä jos joku mortti-lapsi pääsee kouluun opiskelemaan, sillä heidän isän mielestä mortteja ei saisi päästää kouluun, he eivät todellakaan siedä mortteja.


title: UBOS Loitsukirja

text: Syylä on vihreä ja laiha lohikäärmemäinen kalkkarotta. Hän on Ylivelho Zarlakin apuri, joka yrittää mielstään tehdä kaiken Zarlakin mieleisesti mutta toheloi usein koko tehtävänsä. Rokko on lihava ja sininen kalkkarotta, joka saattaa joskus heittäytyä aivan tosissaan Casandran, Gusin ja Vernen avuksi, vaikka pitäisikin huijata heitä saadakseen Ubosin itselleen. Joissain tilanteissa Zarlak saattaa yhdistää Syylän ja Rokon jättikokoiseksi lohikäärmeeksi, jolla on yksi ruumis mutta kaksi päätä. Tätä kutsutaan Fythonoriksi.


title: UBOS Loitsukirja

text: Hilu ja Tinki asuvat maanalaisessa arabityylisessä kaupungissa ja pitävät siellä omaa sekatavarakauppaansa. He esiintyvät jaksossa "Rohmut riivelit", jossa he tulevat maan pinnalle diaheittimeksi naamioidun taikaportaalinsa avulla. Zarlakin liittoneuvosto ei kuitenkaan hyväksynyt, että hänen vallassaa kyseistä liikettä pidettäisiin ja Zarlak päätti tuhota kaupan omin käsin. Suojellakseen Riiveleitä, jotta he saisivat varastetun Ubosin takaisin, Cassy ja Verne kutistivat itsensä. He joutuivat häkkiin, mutta Gus otti pieleen mennyttä kutistusliuosta ja suurnsi itsensä kahdeksan kertaa normaalia suuremmaksi ja työnsi Zarlakin maan läpi. Riivelit ilmoittavat jakson lopussa siirtyvänsä eläkkeelle mutta tästä huolimatta esiintyvät vielä myöhemmin sarjassa pienessä sivuroolissa Zarlakin kannattajajoukoissa.


title: UBOS Loitsukirja

text: Varjopeikot eli Shadowot ovat maan alla asuvia varjomaisia taikaolentoja, joidenka tehtävä on varastaa ihmisten varjoja. Jos varjo viedään, ihmisen pimeä puoli heikkenee. Näille tapauksille tyypillisiä luonteenpiirteitä ovat esimerkiksi lakkaamaton pelleily ja epätavallinen lapsellisuus. Jaksossa "Varjomaa" Casandra ihastuu taikuriliikkeen myyjään Carliin ja päättää pyytää tätä tanssiaisseurakseen. Carl suostuu, mutta todellisuudessa Carl on varjopeikko nimeltä Galk, joka vie Gusin ja Casandran varjon ja sulkee ne kristallien sisälle Zarlakin käskystä. Kun Galkin perhe vapautui hän kääntyi Zarlakia vastaan.


title: UBOS Loitsukirja

text: Kirjansitojapeikot ovat hyväntahtoisia ja ystävällisiä tonttua muistuttavia peikkoja, jotka asuvat erään suuren tammen sisällä ja pitävät kirjastoa. Zarlak karkottaa kuitenkin Kirjansitojapeikot maan sisään. Ainoastaan nuorin kirjansitoja Flin, ei joudu maan alle. Verne, Gus ja Casandra auttavat tätä saamaan takaisin muutkin peikot.


title: UBOS Loitsukirja

text: Limatonkijat ovat yksisilmäisiä soissa asuvia toukkia. Kooltaan ne saattavat olla pieniä, mutta ne voivat kasvaa kolmimetrisiksi. Kolmikko lähetetään koulun pyynnöstä hakemaan metsästä limatonkijoita, mutta he päättävätkin mennä maan alle. Limatonkijat esiintyvät jaksossa "Mies vai mortti?"


title: UBOS Loitsukirja

text: Kalmo asuu maan alla vanhan linnan raunioissa. Jaksossa "Liekki liekkin" Gusin isä kertoi että Kalmo varasti faunikiven aikoja sitten ja Gusin voimat alkavat kadota. Mutta lopulta Casandra, Gus ja Verne saivat faunikiven takaisin Kalmolta.


title: UBOS Loitsukirja

text: Trullit asuvat Trullitasolla maan alla, ja trulleja esiintyy jaksossa "Isot tytöt eivät itke". Jaksossa trullit kutistavat koulun uuden oppilaan, jättikokoisen Elsan, Zarlakin ja Lucrezian, salajuonella normaaliksi. Trullit vangitsevat Elsan.


title: Aino Mantsas

text: Aino Mantsas () oli suomalainen näyttelijä. Hän työskenteli muun muassa Helsingin Kansanteatterissa sekä teki mieleenpainuvat sivuroolit Komisario Palmu -elokuvissa. Hän oli vuodesta 1948 naimisissa ohjaaja Matti Kassilan kanssa. Liitosta syntyi neljä lasta, joista tunnetuin lienee ohjaaja Taavi Kassila. Mantsas asetti perheensä usein ammattilaisuransa edelle.


title: Aino Mantsas

text: Mantsas aloitti näyttelijänuransa Kuopion ja Lahden teattereissa, joista hän siirtyi Helsingin Kansanteatteriin. Kansanteatterissa Mantsaksen suuriin rooleihin kuului muun muassa nimiosa Jean-Paul Sartren näytelmässä "Kunniallinen portto" syksyllä 1948. Hänen teatteriuransa kääntyi laskuun Glory Leppäsen johtajakaudella. Naiset riitaantuivat heti Leppäsen aloitettua johtajantyönsä. Mantsas sai ainoastaan pieniä rooleja ja lopulta sanoi itsensä irti. 1950-luvun puolessa välissä hän oli kiinnitettynä Porin Teatteriin, jonka johtajana Matti Kassila tuolloin toimi. Porissa Mantsas näytteli muun muassa nimiosan Jean Anouilh’n näytelmässä "Antigone". Porista Mantsas palasi melko pian puolisonsa mukana Helsinkiin. Mantsas näytteli kaikkiaan yhdeksässä elokuvassa, tunnetuimpia lienevät hänen roolinsa kolmessa mustavalkoisessa "Komisario Palmu" -elokuvassa 1960-luvun alussa. Mantsaksen elokuvatöihin kuuluvat niin ikään sivuosat Kassilan ohjaamissa klassikkoelokuvissa "Radio tekee murron", "Hilmanpäivät" sekä "Syntipukki". Hän suunnitteli myös puvustuksia ja lavastuksia muutamiin elokuviin.


title: Aino Mantsas

text: Sairastuttuaan rintasyöpään Mantsas kieltäytyi leikkauksesta ja päätti turvautua luontaishoitoihin. Hän ei halunnut viettää viimeisiä hetkiään sairaalassa ja kuoli kotonaan 24. tammikuuta 1979. Hän kieltäytyi hautauksesta ja muistotilaisuudesta, joihin hänen poikansa saivat hänet kuitenkin suostuteltua. Hänen tuhkansa siroteltiin niin sanottuun ”muistojen puistoon”. Kirjassaan "Mustaa ja valkoista" Matti Kassila luonnehtii Aino Mantsasta ”lahjakkaaksi, poikkeukselliseksi ihmiseksi, jonka oli vaikea sopeutua ympäröivään maailmaan.” Taiteellisen rehellisyyden suhteen Mantsas oli ehdottoman tinkimätön.


title: Auringon ja Kuun pyramidit

text: Auringon ja Kuun pyramidit ovat kaksi suurta pyramidia Teotihuacánissa, Keski-Meksikossa. Pyramidit rakennettiin vaiheittain vuosisatojen aikana, ja ne valmistuivat 200-luvulla.


title: Auringon ja Kuun pyramidit

text: Pyramidit saivat nykyiset nimensä asteekeilta, jotka asuttivat Meksikon laaksoa satoja vuosia Teotihuacánin autioitumisen jälkeen. He liittivät Teotihuacániin myyttisiä merkityksiä, ja heidän luomismyytissään pyramidit ovat Auringon ja Kuun luomisen muistomerkkejä.


title: Auringon ja Kuun pyramidit

text: Kuun pyramidi sijaitsee Teotihuacánin pääkadun pohjoispäässä. Vanhempi ja suurempi Auringon pyramidi sijaitsee pääkadun itäpuolella melko lähellä Kuun pyramidia.


title: Auringon ja Kuun pyramidit

text: Auringon pyramidin sivut ovat 215 metriä pitkät, ja se on nykyisin 60 metriä korkea. Temppeleineen se saattoi olla 76 metriä korkea. Auringon pyramidi on koko Amerikan toiseksi korkein pyramidi – vain Cholulassa sijaitseva pyramidi on sitä korkeampi (66 m).


title: Auringon ja Kuun pyramidit

text: Auringon pyramidin sisällä ovat aiemman pyramidin jäänteet. Pyramidin sisus koostuu aurinkokuivatusta tiilestä ja sorasta. Pyramidin huipulla sijaitsi temppeli, jolle pääsi portaita pitkin. Pyramidin alle johtaa käytävä, jonka kammiot on tyhjennetty jo kauan sitten. Käytävä saattaa olla luonnollinen luola, joka edustaa Mesoamerikan mytologiassa kohtua, josta ihminen tuli maailmaan. Tällöin koko pyramidi on saatettu rakentaa varta vasten luolan yläpuolelle ja sen suuntaisesti.


title: Auringon ja Kuun pyramidit

text: Kuun pyramidin sisällä on kuusi vanhempaa versiota, joista jokainen on seuraajaansa pienempi. Se on hiukan Auringon pyramidia pienempi. Sen alla ei ole kammioita. Pyramidin portaiden juurelta on kaivauksissa löydetty miehen luuranko, kivestä tehtyä hautaesineistöä ja uhrattujen eläinten jäännöksiä.